**МОНГОЛ УЛСЫН ИХ ХУРЛЫН**

**2020 ОНЫ НАМРЫН ЭЭЛЖИТ ЧУУЛГАНЫ**

**ТӨРИЙН БАЙГУУЛАЛТЫН БАЙНГЫН ХОРООНЫ**

**2021 ОНЫ 01 ДҮГЭЭР САРЫН 19-НИЙ** **ӨДӨР /МЯГМАР ГАРАГ/-ИЙН**

**ХУРАЛДААНЫ ТЭМДЭГЛЭЛИЙН**

**ТОВЬЁГ**

|  |  |  |
| --- | --- | --- |
| **№** | ***Хэлэлцсэн асуудал*** | ***Хуудасны дугаар*** |
| ***1.*** | ***Хуралдааны товч тэмдэглэл:*** | 1-5 |
| ***2.*** | ***Хуралдааны дэлгэрэнгүй тэмдэглэл:*** | 6-38 |
|  | ***1.*** “Монгол Улсын Ерөнхийлөгчийн 2021 оны ээлжит сонгуулийг товлон зарлах, санал авах өдрийг тогтоох тухай” Улсын Их Хурлын тогтоолын төсөл | 8-10 |
|  | ***2.*** “Монгол Улсын Ерөнхийлөгчийн 2021 оны ээлжит сонгуульд техник хэрэгсэл хэрэглэх тухай” Улсын Их Хурлын тогтоолын төсөл | 10-11 |
|  | ***3.*** “Хөгжлийн бодлого, төлөвлөлт, түүний удирдлагын тухай хуулийн хэрэгжилтийг хангуулах талаар Монгол Улсын Засгийн газарт чиглэл өгөх тухай” Улсын Их Хурлын тогтоолын төсөл | 11-33 |
|  | ***4.* Монгол Улсын Их Хурлын тухай хуульд нэмэлт оруулах тухай хуулийн төсөл** */Улсын Их Хурлын гишүүн Д.Ганбат 2020.12.07-ны өдөр өргөн мэдүүлсэн, хэлэлцэх эсэх/* | 33-38 |

***Монгол Улсын Их Хурлын 2020 оны намрын ээлжит чуулганы***

***Төрийн байгуулалтын байнгын хорооны 2021 оны 01 дүгээр сарын 19-ний өдөр /Мягмар гараг/-ийн хуралдааны товч тэмдэглэл***

Төрийн байгуулалтын байнгын хорооны дарга Л.Энх-Амгалан ирц, хэлэлцэх асуудлын дарааллыг танилцуулж, хуралдааныг даргалав.

*Коронавирусm халдвар /КОВИД-19/-ын цар тахлын нөхцөл байдалтай холбогдуулан Засгийн газар, Улсын онцгой комиссоос улс орон даяар бүх нийтийн бэлэн байдлын зэрэгт байгаа тул Монгол Улсын Их Хурлын чуулганы хуралдааны дэгийн тухай хуулийн 6 дугаар зүйлд зааснаар Байнгын хорооны хуралдааныг цахим хэлбэрт шилжүүлж, Төрийн байгуулалтын байнгын хорооны дарга Л.Энх-Амгалан, Улсын Их Хурлын гишүүн С.Бямбацогт, Д.Тогтохсүрэн, Н.Энхболд нар Төрийн ордны “Жанжин Д.Сүхбаатар” танхимаас, Улсын Их Хурлын гишүүн С.Амарсайхан, А.Адъяасүрэн, Ж.Ганбаатар, Ж.Сүхбаатар, Б.Пүрэвдорж, Л.Оюун-Эрдэнэ, Ж.Батсуурь, Ц.Мөнх-Оргил нар MyParliament программ болон цахим хуралдааны программыг ашиглан Байнгын хорооны хуралдаанд цахимаар оролцов.*

*Хуралдаанд ирвэл зохих 19 гишүүнээс 13 гишүүн цахим хуралдааны программын ирцэд бүртгүүлж, 68.4 хувийн ирцтэйгээр хуралдаан 10 цаг 08 минутад Төрийн ордны “Жанжин Д.Сүхбаатар” танхимд эхлэв.*

*Чөлөөтэй: Г.Ганболд, Ё.Баатарбилэг, Ж.Мөнхбат, У.Хүрэлсүх.*

Хэлэлцэх асуудалтай холбогдуулан Улсын Их Хурлын гишүүн Ч.Хүрэлбаатар Нөхөн олговор олгох тухай хуулийн төслийг хойшлуулах горимын санал гаргасныг Байнгын хорооны дарга Л.Энх-Амгалан танилцуулав.

Улсын Их Хурлын гишүүн Д.Тогтохсүрэн Байнгын хорооны өнөөдрийн хуралдаанаар хэлэлцэх асуудлуудыг гар өргөж санал хураалт явуулъя гэсэн горимын санал гаргав.

**Л.Энх-Амгалан**: Улсын Их Хурлын гишүүн Д.Тогтохсүрэнгийн гаргасан горимын саналыг дэмжье гэсэн санал хураалт явуулъя.

Зөвшөөрсөн: 11

Татгалзсан: 0

Бүгд: 11

100 хувийн саналаар горимын санал дэмжигдлээ.

**Л.Энх-Амгалан:** Улсын Их Хурлын гишүүн Ч.Хүрэлбаатарын гаргасан, Нөхөн олговор олгох тухай хуулийн төслийг хойшлуулъя гэсэн горимын саналыг дэмжье гэсэн санал хураалт явуулъя.

Зөвшөөрсөн: 12

Татгалзсан: 0

Бүгд: 12

100 хувийн саналаар горимын санал дэмжигдлээ.

Байнгын хорооны дарга Л.Энх-Амгалан “Монгол Улсын Их Хурлын 2021 оны хаврын ээлжит чуулганаар хэлэлцэх асуудлын тухай” Улсын Их Хурлын тогтоолын төслийн талаар тайлбар хийж, хойшлуулах горимын санал гаргав.

**Л.Энх-Амгалан**: Улсын Их Хурлын гишүүн Л.Энх-Амгалангийн гаргасан, “Монгол Улсын Их Хурлын 2021 оны хаврын ээлжит чуулганаар хэлэлцэх асуудлын тухай” Улсын Их Хурлын тогтоолын төслийг хойшлуулъя гэсэн горимын саналыг дэмжье гэсэн санал хураалт явуулъя.

Зөвшөөрсөн: 11

Татгалзсан: 1

Бүгд: 12

91.7 хувийн саналаар горимын санал дэмжигдлээ.

***Нэг.“Монгол Улсын Ерөнхийлөгчийн 2021 оны ээлжит сонгуулийг товлон зарлах, санал авах өдрийг тогтоох тухай” Улсын Их Хурлын тогтоолын төсөл***

Хэлэлцэж буй асуудалтай холбогдуулан Сонгуулийн ерөнхий хорооны дарга П.Дэлгэрнаран, Сонгуулийн ерөнхий хорооны Нарийн бичгийн дарга Д.Даваа-Очир, Ажлын албаны дарга Д.Баяндүүрэн, Хуулийн хэлтсийн дарга Д.Бат-Эрдэнэ нар Төрийн ордны “Жанжин Д.Сүхбаатар” танхимаас оролцов.

Хуралдаанд Улсын Их Хурлын Тамгын газрын Хууль, эрх зүйн газрын Зөвлөхүүдийн албаны зөвлөх Ц.Болормаа, мөн газрын Байнгын хорооны асуудал хариуцсан хэлтсийн Төрийн байгуулалтын байнгын хороо хариуцсан ахлах зөвлөх Б.Хатантуул, референт Э.Баттогтох нар байлцав.

“Монгол Улсын Ерөнхийлөгчийн 2021 оны ээлжит сонгуулийг товлон зарлах, санал авах өдрийг тогтоох тухай” Улсын Их Хурлын тогтоолын төслийн талаар Байнгын хорооны дарга Л.Энх-Амгалан танилцуулав.

Тогтоолын төсөлтэй холбогдуулан Улсын Их Хурлын гишүүдээс асуулт, санал гараагүй болно.

**Л.Энх-Амгалан**:“Монгол Улсын Ерөнхийлөгчийн 2021 оны ээлжит сонгуулийг товлон зарлах, санал авах өдрийг тогтоох тухай” Улсын Их Хурлын тогтоолын төслийг дэмжье гэсэн санал хураалт явуулъя.

Зөвшөөрсөн: 13

Татгалзсан: 0

Бүгд: 13

100.0 хувийн саналаар дэмжигдлээ.

Байнгын хорооноос гарах санал, дүгнэлтийг Улсын Их Хурлын гишүүн Д.Тогтохсүрэн Улсын Их Хурлын чуулганы нэгдсэн хуралдаанд танилцуулахаар тогтов.

*Уг асуудлыг 10 цаг 25 минутад хэлэлцэж дуусав.*

***Хоёр.“Монгол Улсын Ерөнхийлөгчийн 2021 оны ээлжит сонгуульд техник хэрэгсэл хэрэглэх тухай” Улсын Их Хурлын тогтоолын төсөл***

Хэлэлцэж буй асуудалтай холбогдуулан Сонгуулийн ерөнхий хорооны дарга П.Дэлгэрнаран, Сонгуулийн ерөнхий хорооны Нарийн бичгийн дарга Д.Даваа-Очир, Ажлын албаны дарга Д.Баяндүүрэн, Хуулийн хэлтсийн дарга Д.Бат-Эрдэнэ нар Төрийн ордны “Жанжин Д.Сүхбаатар” танхимаас оролцов.

Хуралдаанд Улсын Их Хурлын Тамгын газрын Хууль, эрх зүйн газрын Зөвлөхүүдийн албаны зөвлөх Ц.Болормаа, мөн газрын Байнгын хорооны асуудал хариуцсан хэлтсийн Төрийн байгуулалтын байнгын хороо хариуцсан ахлах зөвлөх Б.Хатантуул, референт Э.Баттогтох нар байлцав.

“Монгол Улсын Ерөнхийлөгчийн 2021 оны ээлжит сонгуульд техник хэрэгсэл хэрэглэх тухай” Улсын Их Хурлын тогтоолын төслийн талаар Байнгын хорооны дарга Л.Энх-Амгалан танилцуулав.

Тогтоолын төсөлтэй холбогдуулан Улсын Их Хурлын гишүүдээс асуулт, санал гараагүй болно.

**Л.Энх-Амгалан**:“Монгол Улсын Ерөнхийлөгчийн 2021 оны ээлжит сонгуульд техник хэрэгсэл хэрэглэх тухай” Улсын Их Хурлын тогтоолын төслийг дэмжье гэсэн санал хураалт явуулъя.

Зөвшөөрсөн: 13

Татгалзсан: 0

Бүгд: 13

100.0 хувийн саналаар дэмжигдлээ.

Байнгын хорооноос гарах санал, дүгнэлтийг Улсын Их Хурлын гишүүн Д.Тогтохсүрэн Улсын Их Хурлын чуулганы нэгдсэн хуралдаанд танилцуулахаар тогтов.

*Уг асуудлыг 10 цаг 27 минутад хэлэлцэж дуусав.*

***Гурав. “Хөгжлийн бодлого, төлөвлөлт, түүний удирдлагын тухай хуулийн хэрэгжилтийг хангуулах талаар Монгол Улсын Засгийн газарт чиглэл өгөх тухай” Улсын Их Хурлын тогтоолын төсөл***

Хэлэлцэж буй асуудалтай холбогдуулан Үндэсний хөгжлийн газрын дарга Х.Батжаргал, Засгийн газрын Хэрэг эрхлэх газрын даргын зөвлөх П.Зохихсүрэн нар Төрийн ордны “Жанжин Д.Сүхбаатар” танхимаас оролцов.

Хуралдаанд Улсын Их Хурлын Тамгын газрын Хууль, эрх зүйн газрын Зөвлөхүүдийн албаны зөвлөх Ц.Болормаа, мөн газрын Байнгын хорооны асуудал хариуцсан хэлтсийн Төрийн байгуулалтын байнгын хороо хариуцсан ахлах зөвлөх Б.Хатантуул, референт Э.Баттогтох нар байлцав.

Төслийн талаар ажлын хэсгээс гаргасан санал, дүгнэлтийг ажлын хэсгийн ахлагч, Улсын Их Хурлын гишүүн С.Бямбацогт, тогтоолын төслийн талаар Байнгын хорооны дарга Л.Энх-Амгалан нар Төрийн ордны “Жанжин Д.Сүхбаатар” танхимаас танилцуулав.

Ажлын хэсгийн санал, дүгнэлт болон тогтоолын төсөлтэй холбогдуулан Улсын Их Хурлын дарга Г.Занданшатар, Улсын Их Хурлын гишүүн М.Оюунчимэг, С.Амарсайхан, Ж.Ганбаатар, Н.Энхболд нарын тавьсан асуултад ажлын хэсгийн ахлагч, Улсын Их Хурлын гишүүн С.Бямбацогт, Үндэсний хөгжлийн газрын дарга Х.Батжаргал, Засгийн газрын Хэрэг эрхлэх газрын даргын зөвлөх П.Зохихсүрэн нар Төрийн ордны “Жанжин Д.Сүхбаатар” танхимаас хариулав.

**Л.Энх-Амгалан:** “Хөгжлийн бодлого төлөвлөлт, түүний удирдлагын тухай хуулийн хэрэгжилтийг хангуулах талаар Монгол Улсын Засгийн газарт чиглэл өгөх тухай” Улсын Их Хурлын тогтоолын төслийг дэмжье гэсэн санал хураалт явуулъя.

Зөвшөөрсөн: 13

Татгалзсан: 1

Бүгд: 14

92.8 хувийн саналаар дэмжигдлээ.

Байнгын хорооноос гарах санал, дүгнэлтийг Улсын Их Хурлын гишүүн С.Бямбацогт Улсын Их Хурлын чуулганы нэгдсэн хуралдаанд танилцуулахаар тогтов.

*Уг асуудлыг 11 цаг 32 минутад хэлэлцэж дуусав.*

***Дөрөв.Монгол Улсын Их Хурлын тухай хуульд нэмэлт оруулах тухай хуулийн төсөл*** */Улсын Их Хурлын гишүүн Д.Ганбат 2020.12.07-ны өдөр өргөн мэдүүлсэн,* ***хэлэлцэх эсэх****/*

Хуралдаанд Улсын Их Хурлын Тамгын газрын Хууль, эрх зүйн газрын Зөвлөхүүдийн албаны зөвлөх Ц.Болормаа, мөн газрын Байнгын хорооны асуудал хариуцсан хэлтсийн Төрийн байгуулалтын байнгын хороо хариуцсан ахлах зөвлөх Б.Хатантуул, референт Э.Баттогтох нар байлцав.

Төслийн үзэл баримтлалын талаар илтгэлийг Улсын Их Хурлын гишүүн Д.Ганбат Төрийн ордны “Жанжин Д.Сүхбаатар” танхимаас танилцуулав.

Илтгэлтэй холбогдуулан Улсын Их Хурлын гишүүн Н.Энхболдын тавьсан асуултад Улсын Их Хурлын гишүүн Д.Ганбат Төрийн ордны “Жанжин Д.Сүхбаатар” танхимаас хариулж, тайлбар хийв.

Улсын Их Хурлын гишүүн Н.Энхболд, Ж.Сүхбаатар нар үг хэлэв.

**Л.Энх-Амгалан**: Монгол Улсын Их Хурлын тухай хуульд нэмэлт оруулах тухай хуулийн төслийн үзэл баримтлалыг дэмжиж, чуулганы нэгдсэн хуралдаанаар оруулж хэлэлцүүлэх нь зүйтэй гэсэн саналыг дэмжье гэсэн санал хураалт явуулъя.

Зөвшөөрсөн: 11

Татгалзсан: 2

Бүгд: 13

84.6 хувийн саналаар дэмжигдлээ.

Байнгын хорооноос гарах санал, дүгнэлтийг Улсын Их Хурлын гишүүн М.Оюунчимэг Улсын Их Хурлын чуулганы нэгдсэн хуралдаанд танилцуулахаар тогтов.

Х*уралдаан 1 цаг 37 минут үргэлжилж, 19 гишүүнээс 15 гишүүн хүрэлцэн ирж, 78.9 хувийн ирцтэйгээр 11 цаг 45 минутад өндөрлөв.*

**Тэмдэглэлтэй танилцсан:**

ТӨРИЙН БАЙГУУЛАЛТЫН

БАЙНГЫН ХОРООНЫ

ДАРГА Л.ЭНХ-АМГАЛАН

**Тэмдэглэл хөтөлсөн:**

ХУРАЛДААНЫ ТЭМДЭГЛЭЛ

ХӨТЛӨХ АЛБАНЫ

ШИНЖЭЭЧ Д.ЦЭНДСҮРЭН

**МОНГОЛ УЛСЫН ИХ ХУРЛЫН**

**2020 ОНЫ НАМРЫН ЭЭЛЖИТ ЧУУЛГАНЫ**

**ТӨРИЙН БАЙГУУЛАЛТЫН БАЙНГЫН ХОРООНЫ**

**2021 ОНЫ 01 ДҮГЭЭР САРЫН 19-НИЙ ӨДӨР /МЯГМАР ГАРАГ/-ИЙН**

**ХУРАЛДААНЫ ДЭЛГЭРЭНГҮЙ**

**ТЭМДЭГЛЭЛ**

**Л.Энх-Амгалан:** Хэлэлцэх асуудалтай холбогдуулан саналтай гишүүд байна уу?

Өнөөдрийн энэ 6 хэлэлцэх асуудлын 2 асуудалтай холбогдуулж гишүүдээс зарчмын зөрүүтэй санал гаргасан байгаа.

Нөхөн олговор олгох тухай хуулийн төсөл Улсын Их Хурлын гишүүн Цэрэнпунцаг нарын санаачилсан төсөлтэй холбогдуулж Улсын Их Хурлын гишүүн, Сангийн сайд Ч.Хүрэлбаатар горимын санал гаргасан байна.

Улсын Их Хурлын гишүүн Цэрэнпунцаг нарын санаачилсан Нөхөн олговор олгох тухай хуулийн төсөлд Засгийн газар дэмжихгүй санал өгсөн болно. Энэ хуулийн төсөл нь Монгол Улсын бурхан шашны биет болон биет бус өв соёл, сүм, хийд эд хөрөнгийг устгаснаас учирсан хохирлыг төрөөс жил бүрийн улсын төсөвт тусгах замаар олгох тухай хууль юм.

Өнөөдөр коронавируст цар тахлын улмаас аж ахуйн нэгж, бизнес эрхлэгчдийн үйл ажиллагаа доголдож, төсвийн орлого тасалдсан. Засгийн газар хэрэгжүүлэхээр төлөвлөсөн төсөл, хөтөлбөрүүдээ хэрэгжүүлэхэд хүндрэл учирч байгаа.

Иймд уг хуулийн төслийн хэлэлцэх асуудлыг хойшлуулах саналтай байна. Мөн Төсвийн тухай хууль болон Улсын Их Хурлын хуралдааны дэгийн тухай хууль зөрчигдөж байгааг анхаарна уу гэсэн байна.

Ингээд энэ хуулийн хэлэлцүүлгийг хийхэд Улсын Их Хурлын чуулганы дэгийн тухай хуулийн 35 дугаар зүйлийн 35.4-т, хэрэв уг хуулийн төслийг баталснаар улсын төсвийн орлогын хэмжээ буурах, зарлагын хэмжээ нэмэгдэхээр байвал энэ тухай Засгийн газраас заавал сонсоно гэсэн ийм дэгтэй.

Тийм учраас Сангийн сайд Хүрэлбаатарын гаргасан зарчмын зөрүүтэй саналын томьёоллыг дэмжье гэсэн санал хураалт явууъя.

Саяны санал хураалтыг хүчингүйд тооцъё. Тогтохсүрэн гишүүн.

**Д.Тогтохсүрэн**: Би горимын санал гаргая. Гишүүдийнхээ өглөөний амгаланг айлтгая. Хүрэлбаатар гишүүний саналыг гар өргөж хураая. Энд 6 гишүүн байна. Бүгд ipad-гүй ирсэн учраас гар өргөж, цахимаар орж байгаа гишүүд дэлгэц дээрээ гар өргөж харуулаад явъя гэсэн ийм горимын санал гаргаж байна.

**Л.Энх-Амгалан**:Тэгэхээр цахимаар оролцож байгаа гишүүд үүнийг анхааралтай сонсоорой.

Холимог санал хураалт явж болохгүй учраас эсхүл гар өргөж, эсхүл цахимаар юм байна, дэгээрээ. Тийм учраас өнөөдөр энэ танхимд ирсэн гишүүд танхимд сууж хуралдаа оролцоно гэсэн ийм зар аваад ipad-гүй ирсэн учраас энэ цахимаар оролцож байгаа гишүүдийг гар өргөж санал хураалтад оролцоно гэж хүсэж байна.

Ингээд сая Улсын Их Хурлын гишүүн Тогтохсүрэнгийн гаргасан горимын саналыг дэмжье гэсэн саналаар гар өргөж санал хураалт явуулъя.

Адъяасүрэн, Ганбаатар, Амарсайхан, Пүрэвдорж гишүүн хүүхэдтэйгээ хамт гар өргөж байна, Батсуурь, Ж.Сүхбаатар нар цахимаар оролцож, 11 гишүүн оролцсоноос 11 гишүүн дэмжлээ. Ингээд түрүүчийн санал хураалт хүчингүй болов.

Улсын Их Хурлын гишүүн Ч.Хүрэлбаатарын гаргасан горимын саналыг дэмжье гэсэн саналаар гар өргөж санал хураалт явуулъя.

Улсын Их Хурлын гишүүн Пүрэвдорж, Батсуурь, Ж.Ганбаатар, Ж.Сүхбаатар, Адъяасүрэн, Амарсайхан нар цахимаар дэмжиж байна, танхимд 5, нийт 12 гишүүнээс 12 гишүүн дэмжигдсэн тул өнөөдрийн хэлэлцэх асуудлаас Нөхөн олговор олгох тухай хуулийн төслийг хойшлуулж байна.

6 дахь асуудал, “Монгол Улсын Их Хурлын 2021 оны хаврын ээлжит чуулганаар хэлэлцэх асуудлын тухай” Улсын Их хурлын тогтоолын төслийг хойшлуулъя гэж байгаа юм.

Энэ бол хэд хэдэн үндэслэлтэй. Энэ хаврын чуулганаар хэлэлцэх ёстой асуудлуудаар бид нар бусад Байнгын хороо, намын бүлэг, Ерөнхийлөгчөөс гээд саналууд авсан. Нийт 265 хууль, тогтоолын төслийг хэлэлцүүлэх ийм санал ирсэн байгаа. Тийм учраас энэ Улсын Их Хурлын 2020 оны 2 дугаар тогтоолд багтсан Монгол Улсын Үндсэн хуульд оруулсан нэмэлт, өөрчлөлттэй нийцүүлэн батлах шаардлагатай хуулийн төслүүд болон Улсын Их Хуралд өргөн мэдүүлсэн хууль, тогтоолын төслөөр ангилан түүвэрлэх ийм шаардлага үүсэж байгаа юм. 265 хууль, тогтоолыг бид нар нэг хаврын чуулганаар хэлэлцэх ийм боломжгүй. Тийм учраас Төрийн байгуулалтын байнгын хорооноос Улсын Их Хурлын чуулганы хуралдааны дэгийн тухай хуулийн 10.3-т заасны дагуу нам, эвслийн бүлэг, Байнгын хороо, дэд хороо, түр хороо, хууль санаачлагчид саналаа ирүүлэхийг хүссэн албан бичиг явуулсан бөгөөд албан бичгийн хариу ирж дуусаагүй байгаа юм.

Тийм учраас энэ асуудлыг өнөөдрийн хэлэлцэх асуудлын дарааллаас хойшлуулъя гэсэн ийм горимын санал гаргаж байна. Дараа долоо хоногт хэлэлцье гэсэн.

Ингээд санал хураалт явуулъя, гараа өргөнө үү.

Улсын Их Хурлын гишүүн Пүрэвдорж, Батсуурь, Амарсайхан, Ж.Сүхбаатар, Адъяасүрэн, Ганбаатар нар дэмжиж байна. Одоо танхимд байгаа гишүүд.

12 гишүүн оролцож, 11 гишүүн дэмжиж, энэ горимын санал дэмжигдсэн учраас энэ асуудлыг өнөөдрийн хэлэлцэх асуудлаас хойшлуулж байна.

Ингээд хэлэлцэх асуудалд оръё.

***Нэг. “Монгол Улсын Ерөнхийлөгчийн 2021 оны ээлжит сонгуулийг товлон зарлах, санал авах өдрийг тогтоох тухай” Улсын Их Хурлын тогтоолын төсөл***

Ажлын хэсэг хүрэлцэж ирсэн байна. Сонгуулийн ерөнхий хорооны дарга П.Дэлгэрнаран, Сонгуулийн ерөнхий хорооны Нарийн бичгийн дарга Д.Даваа-Очир, Сонгуулийн ерөнхий хорооны Ажлын албаны дарга Д.Баяндүүрэн, Сонгуулийн ерөнхий хорооны Хуулийн хэлтсийн дарга Д.Бат-Эрдэнэ нар ирсэн байна.

Улсын Их Хурлын тогтоолын төслийн танилцуулгыг уншиж танилцуулъя.

Монгол Улсын Ерөнхийлөгчийн 2021 оны ээлжит сонгуулийг товлон зарлах, санал авах өдрийг тогтоох тухай

Монгол Улсын Ерөнхийлөгчийн 2021 оны ээлжит сонгуульд техник хэрэгсэл хэрэглэх тухай Улсын Их Хурлын тогтоолын төслүүдийн танилцуулга мөн хамт уншигдаж байгаа юм байна.

Монгол Улсын Ерөнхийлөгчийн 2021 оны ээлжит сонгуулийг товлон зарлах, санал авах өдрийг тогтоох, сонгуульд техник хэрэгсэл хэрэглэхийг Монгол Улсын Ерөнхийлөгчийн сонгуулийн тухай болон сонгуулийн автоматжсан системийн тухай хуульд заасны дагуу Монгол Улсын Их Хурал тогтоох тул Сонгуулийн ерөнхий хорооны санал, Монгол Улсын Их Хурлын чуулганы хуралдааны дэгийн тухай хуулийн 93 дугаар зүйлийн 93.1 дэх хэсгийг үндэслэн дараах Улсын Их Хурлын тогтоолын төслүүдийг боловсрууллаа.

1.Монгол Улсын Ерөнхийлөгчийн сонгуулийн тухай хуулийн 8 дугаар зүйлийн 8.1, 8.2 дахь хэсэгт Улсын Их Хурал Монгол Улсын Ерөнхийлөгчийн ээлжит сонгуулийн жилийн 02 дугаар сарын 01-нээс өмнө товлон зарлаж, санал авах өдрийг тогтоох, санал авах өдөр нь сонгуулийн жилийн 6 дугаар сарын эхний хагасын аль нэг ажлын өдөр байна гэсний дагуу Монгол Улсын Ерөнхийлөгчийн ээлжит сонгуулийг 2021 оны 1 дүгээр сарын 25-ны өдрөөс эхлэн товлон зарлахаар, санал авах өдрийг 2021 оны 6 дугаар сарын 09 байхаар, Монгол Улсын Ерөнхийлөгчийн 2021 оны ээлжит сонгууль товлон зарлах, санал авах өдрийг тогтоох тухай Улсын Их Хурлын тогтоолын төслийг боловсрууллаа.

2.Мөн Сонгуулийн автоматжсан системийн тухай хуульд заасны дагуу Монгол Улсын Ерөнхийлөгчийн 2021 оны ээлжит сонгуулийн сонгогчдын бүртгэлийн үйл ажиллагаанд бүртгэлийн техник хэрэгслийг санал авах, тоолох, дүн гаргах үйл ажиллагаанд “New Image Cast” санал тоолох төхөөрөмж хэрэглэхийг тус тус зөвшөөрөхөөр Монгол Улсын Ерөнхийлөгчийн 2021 оны ээлжит сонгуульд техник хэрэгсэл хэрэглэх тухай Улсын Их Хурлын тогтоолын төслийг боловсруулсан болно.

Байнгын хорооны эрхэм гишүүд ээ,

Монгол Улсын Ерөнхийлөгчийн 2021 оны ээлжит сонгууль товлон зарлах, санал авах өдрийг тогтоох тухай, Монгол Улсын Ерөнхийлөгчийн 2021 оны ээлжит сонгуульд техник хэрэгсэл хэрэглэх тухай Улсын Их Хурлын тогтоолын төслүүдийг хэлэлцэн шийдвэрлэж өгнө үү.

Тогтоолын төсөлтэй холбогдуулж асуух асуулттай гишүүд байна уу? Цахимаар байна уу? Алга байна.

Асуулт асууж, үг хэлэх гишүүн алга байна.

Монгол Улсын Их Хурлын тогтоол

Монгол Улсын Ерөнхийлөгчийн 2021 оны ээлжит сонгуулийг товлон зарлах, санал авах өдрийг тогтоох тухай

Монгол Улсын Үндсэн хуулийн Хорин тавдугаар зүйлийн 1 дэх хэсгийн З дахь заалт, Монгол Улсын Ерөнхийлөгчийн сонгуулийн тухай хуулийн 8 дугаар зүйлийн 8.1, 8.2 дахь хэсгийг үндэслэн Монгол Улсын Их Хурлаас ТОГТООХ нь:

1.Монгол Улсын Ерөнхийлөгчийн ээлжит сонгуулийг 2021 оны 01 дүгээр сарын 25-ны өдрөөс эхлэхээр товлон зарласугай.

2.Монгол Улсын Ерөнхийлөгчийн анхан шатны сонгуулийн санал үйл авах ажиллагааг 2021 оны 06 дугаар сарын 09-ний өдөр байхаар тогтоосугай.

3.Энэ тогтоолыг баталсан өдрөөс эхлэн дагаж мөрдсүгэй гэсэн ийм тогтоолын төсөл байна.

Ингээд энэ Улсын Их Хурлын тогтоолын төслийг дэмжье гэсэн санал хураалт явуулъя. Гар өргөж байна аа шүү.

Улсын Их Хурлын гишүүн Пүрэвдорж, Ж.Батсуурь, Ганбаатар, Ж.Сүхбаатар, Амарсайхан нар дэмжиж байна.

13 гишүүн оролцож, 13 гишүүн дэмжлээ.

Тогтоолын төслийг дэмжсэн талаарх Байнгын хорооноос гарах санал, дүгнэлтийг Улсын Их Хурлын гишүүн Тогтохсүрэн танилцуулна.

Монгол Улсын Ерөнхийлөгчийн 2021 оны ээлжит сонгуулийг товлон зарлах, санал авах өдрийг тогтоох тухай Улсын Их Хурлын тогтоолын төслийг хэлэлцэж дууслаа.

***Хоёр.Монгол Улсын Ерөнхийлөгчийн 2021 оны ээлжит сонгуульд***

***техник хэрэгсэл хэрэглэх тухай Улсын Их Хурлын тогтоолын***

***төсөл***

Ажлын хэсэг адилхан. Түрүүнд бас энэ Байнгын хорооны танилцуулгыг уншиж танилцуулсан байгаа.

Байнгын хорооны төсөл болон тогтоолын төсөлтэй холбогдуулж асуулт асууж, үг хэлэх гишүүд байна уу? Алга байна.

Одоо тогтоолын төслийг уншиж танилцуулъя.

Монгол Улсын Ерөнхийлөгчийн 2021 оны ээлжит сонгуульд техник хэрэгсэл хэрэглэх тухай

Сонгуулийн автоматжуулсан системийн тухай хуулийн 6 дугаар зүйлийн 6.1.1 дэх заалтыг үндэслэн Монгол Улсын Их Хурлаас ТОГТООХ нь:

1.Монгол улсын Ерөнхийлөгчийн 2021 оны ээлжит сонгуулийн сонгогчдын бүртгэлийн үйл ажиллагаанд бүртгэлийн техник хэрэгслийг санал авах, тоолох, дүн гаргах үйл ажиллагаанд “New Image Cast” санал тоолох төхөөрөмж хэрэглэхийг тус тус зөвшөөрсүгэй.

2.Энэ тогтоолыг баталсан өдрөөс эхлэн дагаж мөрдсүгэй гэсэн ийм тогтоолын төсөл байна.

Ингээд энэ Улсын Их Хурлын тогтоолын төслийг дэмжье гэсэн санал хураалт явуулъя. Гар өргөж байгаа шүү.

13 гишүүн оролцож, 12 гишүүн дэмжлээ.

Тогтоолын төслийг дэмжсэн талаарх Байнгын хорооноос гарах санал, дүгнэлтийг Улсын Их Хурлын нэгдсэн чуулганд Улсын Их Хурлын гишүүн Д.Тогтохсүрэн танилцуулна.

Монгол Улсын Ерөнхийлөгчийн 2021 оны ээлжит сонгуульд техник хэрэгсэл хэрэглэх тухай Улсын Их Хурлын тогтоолын төслийг хэлэлцэж дууслаа.

***Гурав. “Хөгжлийн бодлого, төлөвлөлт, түүний удирдлагын тухай хуулийн хэрэгжилтийг хангуулах талаар Монгол Улсын Засгийн газарт чиглэл өгөх тухай” Улсын Их Хурлын тогтоолын төсөл***

Ажлын хэсгийн санал дүгнэлтийг Улсын Их Хурлын гишүүн, ажлын хэсгийн ахлагч, Хууль зүйн байнгын хорооны дарга Бямбацогт танилцуулна.

**С.Бямбацогт**: Улсын Их Хурлын дарга, эрхэм гишүүд ээ,

Монгол Улсын Их Хурлын дарга 2020 оны 11 дүгээр сарын 24-ны өдрийн 51 тоот захирамжаар Хөгжлийн бодлого, төлөвлөлт, түүний удирдлагын тухай хуулийн хэрэгжилтийг хангуулах үүрэг бүхий ажлын хэсэг байгуулсан бөгөөд Ажлын хэсэг 2020 оны 12 сараас 2021 оны 01 дүгээр сар хүртэлх хугацаанд ажиллаж, доор дурдсан таван чиглэлээрх санал, дүгнэлтийг Та бүхэнд танилцуулж байна.

Нэг.Хөгжлийн бодлого, төлөвлөлт, түүний удирдлагын тухай хуулийг нэг мөр ойлгож, хэрэгжүүлэх асуудал:

Монгол Улсын Их Хурал 2020 оны 5 дугаар сарын 7-ны өдөр Хөгжлийн бодлого, төлөвлөлт, түүний удирдлагын тухай хуулийг шинэчлэн батлахдаа Монгол Улсын Үндсэн хуульд оруулсан нэмэлт, өөрчлөлтийн үзэл баримтлалд нийцүүлэн боловсруулж, баталсан юм. Ингэхдээ:

Үндэсний Аудитын газраас 2017 онд хийсэн “Хөгжлийн бодлого төлөвлөлтийн тухай хуулийн хэрэгжилтэд хийсэн нийцлийн аудитын тайлан”;

2018-2019 оны хооронд ажилласан “Хөгжлийн бодлого төлөвлөлтийн тухай хуулийг хянан үзэж, түүнийг сайжруулах хувилбар боловсруулах үүрэг бүхий зөвлөх үйлчилгээний ажлын тайлан”;

2018 онд Үндэсний хөгжлийн газраас хийсэн “Монгол Улсын хөгжлийн бодлогын тогтвортой байдал, залгамж чанар, уялдаанд хийсэн шинжилгээ”;

Шинжлэх ухааны гавьяат зүтгэлтэн, Академич Т.Намжим агсны 2015 оны Хөгжлийн бодлого төлөвлөлтийн тухай хуулийг судлан боловсруулсан дүгнэлт, зөвлөмж;

Улсын Их Хурлын Парламентын судалгааны хүрээлэнгээс хийсэн харьцуулсан судалгаанууд;

2019 оны 11 дүгээр сарын 20-ны өдөр Төрийн байгуулалтын байнгын хорооноос зохион байгуулсан “Хөгжлийн бодлого төлөвлөлт: Хэрэгжилт, шинэчлэл” хэлэлцүүлгээс гарсан санал, дүгнэлт зэрэгт үндэслэн Хөгжлийн бодлого, төлөвлөлт, түүний удирдлагын тухай хуулийн шинэчилсэн найруулгыг боловсруулж, баталсан юм.

Эдгээр судалгаа, шинжилгээ, хэлэлцүүлгийн тайлангуудад “… хэт олон үе шатлалтай, хэт олон төрлийн бодлогын баримт бичгийг Улсын Их Хурал, Засгийн газар, яамд, орон нутгийн түвшинд баталдаг нь бодлогын давхардал, хийдэл, зөрчил үүсгэсэн, улмаар хэрэгжүүлэхэд хүндрэл үүсгэдэг, бодлогын баримт бичгийг хууль тогтоомжид нийцүүлэн төлөвлөж, боловсруулах ажил хангалтгүй, баримт бичгийн төсөл нь боловсруулалтын шаардлага хангаагүй байхад Засгийн газарт оруулж, хэлэлцүүлэх зөвшөөрөл өгдөг, ялангуяа бодлого, төлөвлөлтийг боловсруулах арга зүй, үндэслэл ихээхэн сул, хөгжлийн зорилго, зорилт ба хүрэх үр дүнгийн шалгуур үзүүлэлт уялдаа муутай төлөвлөгддөг…” гэсэн тодорхой дүгнэлтүүдийг удаа дараа хийсэн байдаг. Түүнчлэн 2017 оны Үндэсний Аудитын газраас хийсэн нийцлийн аудитын тайланд “… үндэсний, салбарын болон салбар хоорондын, аймаг, нийслэлийн түвшинд урт, дунд, богино хугацаанд хэрэгжүүлэх 774 хөгжлийн баримт бичиг хүчин төгөлдөр байсны 634 бодлогын баримт бичиг, тэдгээрийг хэрэгжүүлэх төлөвлөгөөг 2015 оноос хойш баталсан” гэсэн нь хэт олон үе шатлалтай, хэт олон төрлийн бодлогын баримт бичгийн тогтолцоо үүссэний бодит жишээ юм.

Иймд тус дүгнэлтэд дурдсан нөхцөл байдлыг засан сайжруулах зорилгоор Хөгжлийн бодлого, төлөвлөлт, түүний удирдлагын тухай хуулийг шинэчлэн найруулж, хуулийн 5 дугаар зүйлд хөгжлийн бодлого, төлөвлөлтөд баримтлах зарчим, 6 дугаар зүйлд хөгжлийн бодлого, төлөвлөлтийн баримт бичгийн төрөл, тэдгээрт тавих шаардлага, 11-ээс 18 дугаар зүйлд тухайн бодлого, төлөвлөлтийн баримт бичгийг боловсруулах, өргөн мэдүүлэх, батлах, тайлагнах цаглаварыг тус тус хуульчилсан юм.

Шинэчлэн баталсан хуулиар хөгжлийн бодлого, төлөвлөлтийн баримт бичгийн төрлийг тогтоохдоо урт хугацааны хөгжлийн нэг бодлоготой байхаар, түүнийг хэрэгжүүлэхэд чиглэсэн салбарын дунд хугацааны зорилго, зорилт, санхүүгийн эх үүсвэрээр баталгаажсан үйл ажиллагаа буюу төсөл, арга хэмжээ, тоон болон чанарын шалгуур үзүүлэлт бүхий 7 төрлийн зорилтот хөтөлбөртэй байхаар бодлогын баримт бичгийн төрөл, үе шатыг тогтоосон.

Төлөвлөлтийн баримт бичгийн тухайд урт, дунд хугацааны бодлогын баримт бичгийг улс, орон нутаг, салбарын түвшинд хэрэгжүүлэх 5 жилийн үндсэн чиглэл, 4 жилийн хугацаанд хэрэгжүүлэх Засгийн газрын болон Засаг даргын үйл ажиллагааны хөтөлбөр, Улсын болон Аймаг, нийслэл, хотын хөгжлийн жилийн төлөвлөгөөтэй байхаар хуульчилсан. Өөрөөр хэлбэл, бодлогын баримт бичиг нь 2 үе шаттай, төлөвлөлтийн баримт бичиг нь 3 үе шаттай нийт 5 төрлийн бодлого, төлөвлөлтийн баримт бичигтэй байхаар нэгдсэн тогтолцоог бүрдүүлж, улсын түвшинд Засгийн газрын өргөн мэдүүлснээр Улсын Их Хурал баталж, орон нутгийн түвшинд Засаг даргын өргөн мэдүүлснээр иргэдийн Төлөөлөгчдийн Хурал батлах нэг орц, гарц бүхий тогтолцоог бүрдүүлсэн юм.

Гэвч, хуулийг хүчин төгөлдөр дагаж мөрдөж эхэлснээс хойш нэг мөр ойлгон хэрэгжүүлэх явдал яам, агентлагын түвшинд хангалтгүй байгаа нь Засгийн газраас өргөн мэдүүлсэн удаа дараагийн хууль, тогтоолын төсөл, Ажлын хэсгийн ажиллах хугацаандаа зохион байгуулсан Аймаг, нийслэлийн Засаг дарга нартай хийсэн цахим хэлэлцүүлэг болон яамдын сайд нартай хийсэн цахим хэлэлцүүлгийн үр дүнгээс харагдаж байна.

Түүнчлэн Улсын Их Хурлын бүтцийн нэгжид яамдаас танилцуулж буй хөтөлбөрийн төсөл, Улсын Их Хуралд өргөн мэдүүлж буй тогтоолын төслөөс үзэхэд яамд хөгжлийн бодлого, төлөвлөлтийн шинээр бүрдсэн эрх зүйн орчноо мэдэхгүй байх, хуулийн хугацаатай баримт бичгийг өргөн мэдүүлэхгүй байх, хуучин хууль, эрх зүйн орчны хүрээнд баримт бичгээ боловсруулах зэрэг алдаа дутагдлууд гарсаар байгаа тул хөгжлийн бодлого, төлөвлөлтийн асуудлаар гүйцэтгэх эрх мэдлийн байгууллагуудыг нэгдсэн удирдлага, арга зүйгээр хангах, яам, агентлагууд хуулиа уншиж судлан нэг мөр хэрэгжүүлж хэвших шаардлага тулгамдаж байна.

Хоёр.Хөгжлийн бодлого, төлөвлөлтийн баримт бичгийн уялдаа холбоог хангах асуудал:

Засгийн газрын өргөн мэдүүлснээр Улсын Их Хурал 2020 оны 5 дугаар сарын 52 дугаар тогтоолоор “Алсын хараа-2050” Монгол Улсын урт хугацааны хөгжлийн бодлогыг, 8 дугаар сарын 23 дугаар тогтоолоор “Монгол Улсын 2021-2025 онд хөгжүүлэх таван жилийн үндсэн чиглэл”-ийг, 24 дүгээр тогтоолоор “Монгол Улсын Засгийн газрын 2020-2024 оны үйл ажиллагааны хөтөлбөр”-ийг тус тус баталсан. Гэвч, эдгээр баримт бичигт туссан зорилго, зорилтыг хэрэгжүүлэхэд чиглэсэн төсөл, аргаа хэмжээг ямар бүтэцтэй, хэрхэн уялдуулж боловсруулах талаар салбар болон орон нутагт нэгдсэн ойлголт муутай байна.

Иймд Засгийн газраас 2019 оны 4 дүгээр сараас Дэлхийн банктай хамтран хэрэгжүүлж байгаа “Ухаалаг засаглал” төслийн хүрээнд эхлүүлсэн “Төрийн энтерпрайз архитектур болон өгөгдөл солилцооны нэгдсэн тогтолцоо” төслийн явцыг эрчимжүүлж хөгжлийн бодлого, төлөвлөлтийн баримт бичгийн урт, дунд, богино хугацааны зорилго, зорилт, үйл ажиллагаа, шалгуур үзүүлэлтийн уялдаа холбоог хангах загварчлалын нэгдсэн систем, зураглалыг бий болгож, шаардлагатай арга зүй, аргачлал, гарын авлага, программ хангамжаар холбогдох байгууллагуудыг ханган, үйл ажиллагаанд нь хэвшүүлэх, тус ажлын явц, үр дүнгийн талаар Улсын Их Хуралд танилцуулах шаардлагатай байна.

Гурав.Улсын Их Хурлын 2020 оны 45 дугаар тогтоолын хэрэгжилтийг эрчимжүүлэх асуудал:

Улсын Их Хурлаас 2020 оны 5 дугаар сард “Хөгжлийн бодлого, төлөвлөлт, түүний удирдлагын тухай хуулийг хэрэгжүүлэх бэлтгэл хангах зарим арга хэмжээний тухай” 45 дугаар тогтоол баталсан. Уг тогтоолоор:

1.Монгол Улсыг хөгжүүлэх таван жилийн үндсэн чиглэлийн төслийг боловсруулж, 2020 оны 9 дүгээр сарын 01-ний дотор Улсын Их Хуралд өргөн мэдүүлэх;

2.Монгол Улсын хэмжээнд хүчин төгөлдөр мөрдөгдөж байгаа урт, дунд хугацааны хөгжлийн бодлого, төлөвлөлтийн баримт бичгийг энэ хуульд нийцүүлэн боловсруулж, Улсын Их Хуралд 2022 оны 6 дугаар сард багтаан өргөн мэдүүлэх;

3.Монгол Улсын хэмжээнд хүчин төгөлдөр мөрдөгдөж байгаа богино хугацааны хөгжлийн бодлого, төлөвлөлтийн баримт бичгийг энэ хуульд нийцүүлэх ажлыг зохион байгуулж Улсын Их Хуралд танилцуулах;

4.Төсвийн тухай болон холбогдох бусад хуулийг энэ хуульд нийцүүлэн боловсруулж, Улсын Их Хуралд 2020 оны 10 дугаар сарын 01-ний дотор өргөн мэдүүлэх;

5.Хөгжлийн бодлого, төлөвлөлт, түүний удирдлагын тухай хуульд заасан холбогдох журмыг 2020 онд багтаан боловсруулж, батлах;

6.Хөгжлийн бодлого, төлөвлөлт, түүний удирдлагын тухай хуулийг улсын хэмжээнд төрийн байгууллагын үйл ажиллагаанд хэрэгжүүлэх ажлыг зохион байгуулах үүргийг Засгийн газарт даалгасан юм.

Эдгээрээс Төсвийн тухай болон холбогдох бусад хуулийг Хөгжлийн бодлого, төлөвлөлт, түүний удирдлагын тухай хуульд нийцүүлэн боловсруулж, Улсын Их Хуралд өргөн мэдүүлэх ажлыг Засгийн газрын хэрэг эрхлэх газар болон Үндэсний хөгжлийн газар хамтран зохион байгуулж, нийт 52 хуульд нэмэлт, өөрчлөлт оруулахаар төсөл боловсруулж, Засгийн газрын хуралдаанаар хэлэлцүүлж, өргөн мэдүүлэх бэлтгэл ханган ажиллаж байна.

Харин өнөөдрийн байдлаар улсын хэмжээнд хүчин төгөлдөр мөрдөгдөж байгаа урт, дунд хугацааны хөгжлийн бодлого, төлөвлөлтийн баримт бичгийг энэ хуульд нийцүүлэн боловсруулж, Улсын Их Хуралд 2022 оны 6 дугаар сард багтаан өргөн мэдүүлэх үүрэг даалгаварын тухайд одоогоор доривтой ажил хийгдээгүй бөгөөд Засгийн газрын хэрэг эрхлэх газраас Үндэсний хөгжлийн газарт тодорхой үүрэг, чиглэл өгсөн талаар Ажлын хэсэгт мэдээлсэн юм.

2020 оны Улсын Их Хурлын ээлжит сонгуулийн үр дүнгээр байгуулагдсан Засгийн газар “Алсын хараа-2050” Монгол Улсын урт хугацааны хөгжлийн бодлого, “Монгол Улсын 2021-2025 онд хөгжүүлэх таван жилийн үндсэн чиглэл”, “Монгол Улсын Засгийн газрын 2020-2024 оны үйл ажиллагааны хөтөлбөр”-ийг цаг алдалгүй хэрэгжүүлэхэд шаардагдах дунд хугацааны зорилтот хөтөлбөр болон богино хугацааны төлөвлөлтийн баримт бичгийг нэгтгэх, өөрчлөх, шинэчлэх ажлыг Засгийн газар болон үндэсний хөгжлийн бодлого, төлөвлөлтийн асуудал хариуцсан төрийн захиргааны байгууллага нэн яаралтай эхлүүлж, Улсын Их Хурлын хаврын чуулганы хугацаанд ажлын явцыг тайлагнах нь зүйтэй гэж үзэж байна.

Түүнчлэн, Хөгжлийн бодлого, төлөвлөлт, түүний удирдлагын тухай хуульд заасан:

1.Хөгжлийн бодлого, төлөвлөлтийн баримт бичиг боловсруулах журам;

2.Хөгжлийн бодлого, төлөвлөлтийн баримт бичгийг хянан үзэх журам;

3.Хөгжлийн төлөвлөлт хийх, хэрэгжүүлэх, хэрэгжилтэт хяналт тавих журам;

4.Хөгжлийн бодлого, төлөвлөлтийн баримт бичгийн хяналт-шинжилгээ, үнэлгээ хийх, дүгнэлт гаргах журам;

5.Хөгжлийн бодлого, төлөвлөлтийн баримт бичгийн гүйцэтгэлийг дүгнэх, хэрэгжилтийн тайлан боловсруулах журам, тайлангийн үлгэрчилсэн загвар;

6. Мэдээллийн нэгдсэн санг эрхлэн хөтлөх журам;

7.Хөгжлийн бодлого, төлөвлөлтийн баримт бичгийн бүртгэл хөтлөх журам зэрэг журам, заавар, аргачлалыг богино хугацаанд баталж, төрийн захиргааны төв болон төрийн захиргааны байгууллага, орон нутгийн удирдлагыг хөгжлийн бодлого, төлөвлөлтийн асуудлаар нэгдсэн удирдлага, арга зүйгээр хангах ажлыг цаг алдалгүй зохион байгуулах шаардлагатай байна.

Дөрөв.Хөгжлийн бодлого, төлөвлөлтийн мэдээллийн нэгдсэн санг үр нөлөөтэй ашиглах асуудал:

Хөгжлийн бодлого, төлөвлөлт түүний удирдлагын тухай хуулийн 22 дугаар зүйлд үндэсний хөгжлийн бодлого, төлөвлөлтийн асуудал эрхэлсэн төрийн захиргааны байгууллага нь хөгжлийн бодлого, төлөвлөлтийг уялдуулан зохицуулах зорилгоор мэдээллийн нэгдсэн сан үүсгэж, эрхлэн хөтлөх бөгөөд мэдээллийн сангийн ангилалт, бүрдүүлэлт, бүртгэл, хадгалалт, хамгаалалт, программчлал, хөгжлийн загвар боловсруулалт, шинэчлэлийг хариуцан зохион байгуулахаар зохицуулсан.

Хууль шинэчлэн батлагдахаас өмнө буюу 2019 оны 9 дүгээр сарын 04-ний өдөр Үндэсний хөгжлийн газрын даргын тушаалаар “Хөгжлийн бодлого төлөвлөлтийн мэдээллийн нэгдсэн санг бүрдүүлэх, ашиглах журам” баталжээ.

Тус журамд зааснаар мэдээллийн нэгдсэн сан нь бодлогын баримт бичгийн уялдааг хангах, тухайн салбарын бодлогын залгамж чанарыг хадгалах зорилгоор өмнө хэрэгжүүлсэн бодлогын хэрэгжилтэд хийсэн дүн шинжилгээ, цаашид авч хэрэгжүүлэх бодлого, арга хэмжээг нэгтгэх, олон нийтэд мэдээлэх, хэвлэн нийтлэх зорилго, ач холбогдолтой гэжээ.

Иймд тус мэдээллийн нэгдсэн санд байгаа мэдээлэлдээ дүн шинжилгээ хийж, мэдээллээ ангилан бүлэглэх замаар урт, дунд, богино хугацааны хөгжлийн бодлого, төлөвлөлтийн баримт бичгийг шинэчлэн баталсан хуульд нийцүүлэх ажлыг эрчимжүүлэх, улс, орон нутгийн хэмжээнд шинээр батлагдсан бодлого, төлөвлөлтийн баримт бичгийн бүртгэл хөтлөх, түүнд үндэслэн хүлээгдэж буй бодлого, төлөвлөлтийн баримт бичгийн уялдааг хангах болон Хөгжлийн бодлого, төлөвлөлт, түүний удирдлагын тухай хуулиар зохицуулах болон эс зохицуулах баримт бичгийн хүрээ хязгаарыг нарийвчлан тогтоож, явц, үр дүнг Улсын Их Хуралд танилцуулах.

Тав.Хөгжлийн бодлого, төлөвлөлтийн асуудал хариуцсан институтыг чадавхжуулж, оновчтой, нэгдсэн тогтолцоо бүрдүүлэх асуудал:

Хөгжлийн бодлого, төлөвлөлт, түүний удирдлагын тухай хуулийг шинэчлэн батлах үндсэн шалтгаануудын нэг бол хөгжлийн бодлого, төлөвлөлтийн асуудал хариуцсан институтын болон тус харилцаанд оролцогчдын чиг үүргийн тухай асуудал юм. Санал, дүгнэлтийн эхэнд дурдсан бүхий л тайланд “… Хөгжлийн бодлого, төлөвлөлтийн тогтолцоог хариуцан хэрэгжүүлэх удирдлага, зохион байгуулалтын бүтэц оновчгүй, бодлого, төлөвлөлтийн нэгдсэн удирдлага, уялдааг хангах, удирдан зохицуулах, хэрэгжүүлэх чиг үүргийг дагнасан болон хавсарсан байдлаар олонтаа шилжүүлж, чиг үүргийг нь оновчгүй хуваарилж байсан болон зарим тохиолдолд хариуцах байгууллагагүй орхиж байсан зэргээр институтийн статус, үйл ажиллагааг тогтворгүй зохион байгуулж байсны улмаас төрийн захиргааны байгууллагууд нь хуульд заасан үүргээ хангалтгүй хэрэгжүүлж ирсэн” нь институтын тогтворгүй, чадавхгүй байдал нь дээрх бүх асуудлын үндэс болсон гэж дүгнэсэн.

Хөгжлийн бодлого, төлөвлөлтийн тогтолцоог бий болгоход өнөөг хүртэл хийж хэрэгжүүлсэн ажлын алдаа, сургамжийг нэгтгэн дүгнэхэд бид хөгжлийн бодлого, төлөвлөлтийн баримт бичгүүдийг боловсруулахад л түлхүү анхаарч ажиллаж байснаас биш хөгжлийн бодлого, төлөвлөлт тасралтгүй, үр дүнтэй явагдах үндэс болсон динамик тогтолцоог бүрдүүлэх, чадавхжуулах асуудлыг анхаарлынхаа гадна орхисоор ирсэн байна.

Иймд талуудын зөвшилцлийг хангасан, судалгаанд суурилсан, хөрсөн дээр буусан урт хугацааны хөгжлийн нэгдсэн зорилго, зорилттой байж, түүнийг тогтвортой хэрэгжүүлж үр дүнд хүрэхийг эрмэлзэн 2019 онд Монгол Улсын Үндсэн хуульд “... хөгжлийн болон үндэсний аюулгүй байдлын бодлогод нийцүүлэн боловсруулсан Засгийн газрын үйл ажиллагааны хөтөлбөр, улсын төсөв, түүний гүйцэтгэлийн тайланг батална. Хөгжлийн бодлого, төлөвлөлт тогтвортой байна.” гэсэн нэмэлт, өөрчлөлт оруулж, улмаар хуулийг шинэчлэн батлахдаа 14 тодорхой оролцогчийг нэрлэн зааж, чиг үүргийг нь нэг бүрчлэн хуульчилж, хөгжлийн бодлого, төлөвлөлтийн асуудлаар салбар дундын шууд удирдлагыг хэрэгжүүлэх эрх бүхий бие даасан яамтай байхаар хуульчилсан.

Гэвч 2020 оны 7 дугаар сарын 7-ны өдөр Хөгжлийн бодлого, төлөвлөлт, түүний удирдлагын тухай болон Засгийн газрын тухай хуульд нэмэлт, өөрчлөлт оруулснаар хөгжлийн бодлого боловсруулах, төлөвлөх, хэрэгжүүлэх үйл ажиллагаанд төрийн бодлогын харилцан уялдааг хангах, салбар дундын болон орон нутгийн бодлогыг зангидсан тогтолцоо бүхий бүрэн ажиллагаатай нэгдсэн механизм бүрдүүлэхийг зорьсон Үндсэн хуулийн нэмэлт, өөрчлөлтийн үзэл баримтлал алдагдаж, институтын хөгжлийн хувьд ухралт болсон байна.

Үүний улмаас Үндсэн хуульд нэмэлт, өөрчлөлт оруулснаас хойш нэг жил, хууль шинэчлэн баталснаас хойш 8 сар, урт хугацааны хөгжлийн бодлого баталснаас хойш 8 сарын нүүр үзэж байгаа ч салбарууд хөгжлийн бодлого, төлөвлөлтийн асуудлаар уялдаа холбоо муутай, нэгдсэн арга зүйгүй, хуулиа нэг мөр ойлгож, хэрэгжүүлж хэвшээгүй болон хөгжлийн бодлого, төлөвлөлтийн асуудал хариуцсан төрийн захиргааны байгууллага нь техник, тоног төхөөрөмж, программ хангамж болон ур чадвартай хүний нөөц, хөгжлийн шаардлагатай тооцоо судалгааны баазын хувьд дутагдалтай хэвээр байгаа нь Ажлын хэсэгт мэргэжлийн байгууллага, зөвлөх, судлаачдаас ирүүлсэн албан бичиг, судалгаа, дүгнэлт болон салбар, орон нутгийн удирдлагуудтай хийсэн хэлэлцүүлгээс харагдаж байна.

Иймд хөгжлийн бодлого, төлөвлөлтийн институтийн статус, зохион байгуулалт, чиг үүргийг нь оновчтой зохион байгуулж, түүний бүрдэл болох дэд тогтолцоо, дэд бүтцүүдийн хоорондын уялдаа хамаарлыг нарийвчлан гаргаж, энэхүү тогтолцооны дотоод үйл ажиллагааг хангах хүчин зүйлсийг оновчтой тодорхойлохын зэрэгцээ төрийн, улс төрийн, төсөв, санхүүгийн бусад тогтолцоотой хэрхэн уялдуулах, төр-хувийн хэвшлийн түншлэлийн харилцааг тодорхойлох талаарх бүрэн зураглалыг гарган, шаардлагатай арга хэмжээг авч ажиллахыг Засгийн газарт даалгах нь зүйтэй гэж үзэж байна.

Улмаар хөгжлийн бодлого, төлөвлөлтийн хамрах хүрээг маргаангүй тогтоох, тодруулбал хөгжлийн үйл ажиллагаанаас ангид байгууллагын дотоод хөтөлбөр, төлөвлөгөө болон улсын үндэсний аюулгүй байдал, батлан хамгаалах, гадаад бодлоготой холбоотой зарим тодорхой асуудал нь хөгжлийн бодлого, төлөвлөлтийн зохицуулалтад хамрах эсэхийг тодорхойлох шаардлага ч үүсч байна.

Улсын Их Хурлын эрхэм гишүүд ээ,

Хөгжлийн бодлого, төлөвлөлт, түүний удирдлагын тухай хуулийн хэрэгжилтийг хангуулах үүрэг бүхий Ажлын хэсгийн санал, дүгнэлтийг хэлэлцэн шийдвэрлэж өгөхийг Та бүхнээс хүсье.

Ажлын хэсгээс Хөгжлийн бодлого, төлөвлөлт, түүний удирдлагын тухай хуулийн хэрэгжилтийг хангуулах талаар Засгийн газарт чиглэл өгөх ийм тогтоолын төслийг хавсаргасан байгаа. Үүнийг Байнгын хорооны дарга уншиж танилцуулах уу.

Анхаарал тавьсан та бүхэндээ баярлалаа.

**Л.Энх-Амгалан**: Бямбацогт гишүүнд баярлалаа. Улсын Их Хурлын тогтоолын төсөл байгаа, боловсрогдсон. Энэ тогтоолын төслийг уншиж танилцуулъя.

“Хөгжлийн бодлого, төлөвлөлт, түүний удирдлагын тухай хуулийн  
хэрэгжилтийг хангуулах талаар Монгол Улсын Засгийн газарт чиглэл өгөх тухай”

Монгол Улсын Их Хурлын тухай хуулийн 5 дугаар зүйлийн 5.1 дэх хэсэг, 23 дугаар зүйлийн 23.1 дэх хэсгийг үндэслэн Монгол Улсын Их Хурлаас ТОГТООХ нь:

1.Монгол Улсын Үндсэн хуульд оруулсан хөгжлийн бодлого, төлөвлөлтийн талаарх нэмэлт, өөрчлөлтийн үзэл баримтлалд нийцүүлэн шинэчлэн баталсан Хөгжлийн бодлого, төлөвлөлт, түүний удирдлагын тухай хуулийн хэрэгжилтийг хангуулах чиглэлээр дараах арга хэмжээ авч хэрэгжүүлэхийг Монгол Улсын Засгийн газар /У.Хүрэлсүх/-т даалгасугай:

1/хүчин төгөлдөр мөрдөгдөж байгаа урт, дунд, богино хугацааны хөгжлийн бодлого, төлөвлөлтийн баримт бичигт дүн шинжилгээ хийж энэ хуульд нийцүүлэн шинэчлэн батлах шаардлагатай бодлого, төлөвлөлтийн баримт бичгийн төслийг Улсын Их Хуралд өргөн мэдүүлэх ажлыг эрчимжүүлэх;

2/хөгжлийн бодлого, төлөвлөлтийн баримт бичгийг боловсруулах, төлөвлөх, хэрэгжүүлэх, хэрэгжилтийг тайлагнах, хяналт-шинжилгээ, үнэлгээ хийх талаар салбар болон орон нутгийг нэгдсэн удирдлага, арга зүйгээр хангах ажлыг яаралтай зохион байгуулж, шаардлагатай системчлэл, загварчлал, аргачлал, гарын авлага, программаар хангах;

З/Хөгжлийн бодлого, төлөвлөлт, түүний удирдлагын тухай хуульд заасан холбогдох журмыг 2021 оны 3 дугаар сард багтаан боловсруулж, батлах, тайлбарлан таниулах;

4/Хөгжлийн бодлого, төлөвлөлт, түүний удирдлагын тухай хуульд Төсвийн болон холбогдох бусад хууль тогтоомжийг нийцүүлэх ажлын хүрээнд боловсруулсан хуулийн төслүүдийг хаврын ээлжит чуулганы хугацаанд Улсын Их Хуралд өргөн мэдүүлэх;

5/хөгжлийн бодлого, төлөвлөлтийн асуудал хариуцсан байгууллагын эрх зүйн байдал, зохион байгуулалт, чиг үүрэг болон тус тогтолцооны дотоод үйл ажиллагааг хангах хүчин зүйлсийг оновчтой тогтоож, хөгжлийн бодлого, төлөвлөлтийн дэд бүтцүүдийн хоорондын хамаарал, төр- хувийн хэвшлийн түншлэлийн харилцааг тодорхойлон хөгжлийн бодлого, төлөвлөлтийн асуудал хариуцсан Төрийн захиргааны төв байгууллага байгуулах талаар зураглал гарган, шаардлагатай бол холбогдох хууль тогтоомжийн төслийг Улсын Их Хуралд өргөн мэдүүлж, шийдвэрлүүлэх.

2.Энэ тогтоолын хэрэгжилтэд хяналт тавьж ажиллахыг Төрийн байгуулалтын байнгын хороо /Л.Энх-Амгалан/, Эдийн засгийн байнгын хороо /Ж.Ганбаатар/, Үйлдвэржилтийн бодлогын байнгын хороо /Б.Чойжилсүрэн/-нд тус тус даалгасугай.

З.Энэ тогтоолыг баталсан өдрөөс эхлэн дагаж мөрдсүгэй гэсэн ийм тогтоолын төсөл байна.

Ингээд саяны ажлын хэсгийн санал, дүгнэлт болон Улсын Их Хурлын тогтоолын төсөлтэй холбогдуулж асуух асуулттай гишүүдийн нэрсийг авъя.

Оюунчимэг гишүүн байгаа юм байна.

**М.Оюунчимэг:** Бямбацогт гишүүн нэг ийм юм уншаад л байх юм. Тэр нь тэгээд үнэндээ хэрэгжихгүй байна л даа. Үнэхээр чухал уг нь. Эдийн засгийн байнгын хороон дээр өмнөх парламент дээр бид нар яг энэ өрөөнд сууж байгаад хөгжлийн бодлого төлөвлөлтийн энэ тусгай бодлого гаргаж хэрэгжүүлж, гүйцэтгэх засаглалын энэ яамдуудын уялдаа холбоог сайжруулаад яг энэ төлөвлөлтийг төсөвтөө уяад хийе. Үүний яам одоо бий болгоё гээд маш тодорхой зүйлүүд ярьсан. Өнөөдөр яг тэр юмаа ингээд л яриад л Төрийн байгуулалтын байнгын хороо нь л өөрчлөгдсөн болохоос биш доторх зүйл нь өөрчлөгдөөгүй л ярьж байна л даа.

Тэгээд би энэ дээр үнэхээр ингээд Үндэсний хөгжлийн хороо гэж нэг хороо өнгөрсөн 4 жилийн турш л шүүмжлэлд өртсөн. Үнэндээ юу ч хийгээгүй. Одоо энэ дээр хамгийн чухал зүйл, өчигдөр бид нар Улаанбаатар танхимын бизнес эрхлэгчтэй уулзахад жишээ нь Монголын төрд энэ мэдээллийн нэгдсэн сан байна уу? Бид нар одоо хүн ажилд авахад тухайн бизнесийг эрхлэхэд мэдээллийн нэгдсэн сан руу орж байгаад тодорхой мэдээллүүд авчихдаг байх хэрэгтэй байхад энэ өнөөдрийг хүртэл байхгүй байна гээд л.

Тэгээд бид нар одоо юу хийх гэж энэ 8 сарын хугацаанд сая Бямбацогт дарга хэлж байна л даа. Энэ 8 сар биш, өнгөрсөн 20 жил ч бараг ярьж байгаа байх л даа. Тэгээд бид нар сая бүлэг дээр сайд нарын мэдээллийг нэг бүрчлэн сонсож байхад үнэндээ яамд хоорондын уялдаа холбоо хангалтгүй явсаар ирсэн. Одоо ч тийм байгаа нь харагдаад байна. Маш чухал зүйлүүд ярьж байгаа, ялангуяа цар тахлын энэ амаргүй үед 2023 он хүртэл эдийн засаг бол сүүдрээр нь хэвээрээ байна аа.

Тийм учраас одооноос төлөвлөлтөө хийгээд юунаас эхлэх вэ, юуг нь түр хойш нь тавих вэ гэдэг тэр бодлогын үнэлгээгээ улс орнууд хийчихсэн байхад энэ баримт бичгийг ч харж байхад би бас өчигдөр нэлээд юмны судалж үзсэн чинь энэ бодлогын үнэлгээ бол үнэндээ алга. Үндэсний хөгжлийн газар юу хийгээд байгаа юм. Саяхан дарга нь солигдсон л гэсэн.

Тэгээд өмнөх дарга нь үүнийгээ хийхгүй бол ажлаасаа өөрчлөгдөөд л явчих уу? Тэгээд хэн хариуцлагыг нь хүлээх юм. Бямбацогт дарга та энэ дээр одоо ингээд дахиад л тогтоол гаргах гээд л явж байна л даа. Тэгээд Үндэсний хөгжлийн газрын журам 2019 онд гарсан, мэдээллийн сан бий болгож хэрэгжүүлэх, ашиглах гээд журам нь ч хэрэгжээгүй байхад энэ дахиад нэг журам 2021 нэгэн оны 3 дугаар сардаа багтааж боловсруулж, баталж тайлбарлаж таниулах гэчихсэн байна л даа.

Эхний журмаа хэрэгжүүлээгүй хүмүүстэй ямар хариуцлага тооцох вэ? Тэгээд бодлогын үнэлгээг хэн хийх юм. Засгийн газарт чиглэл өгдөг, Засгийн газрын Хэрэг эрхлэх газар энэ дээр, мэдээж ачаалал нь зөндөө байгаа байх. Гэхдээ одоо яг ингэж бид нар алсын хараа 2050-тай уяад, үүнийгээ хийгээд, эхнээсээ эхлээд бид нар аль салбарыг түлхүү хөгжүүлээд явчих вэ, алийг нь анхаарах вэ, алин дээр нь илүү ач холбогдол, төсөв дээр хөрөнгө суулгах вэ. Аль санхүүжилтийг нь арай багасгах вэ гэдэг үнэлгээнүүд өдийд хийгдчихсэн байж байх учиртай байтал бид өнөөдөр дахиад хий гээд ингээд үүрэг чиглэл өгөөд явж байна л даа.

Ер нь бол маш хариуцлагагүй байна. Тийм учраас л бид нар ингээд эдийн засаг ч дорвитой хөгжихгүй. Уг нь бол алт, зэс гээд манай экспортын бараа бүтээгдэхүүний үнэ ханш дэлхийн зах зээл дээр овоо дорвитой байаа. Бид зэс, алт, нүүрснээс орж ирж байгаа баялаг овоо өсөөд байдаг. Гэхдээ бид үүнийг юунд чиглүүлэх юм, банкан дээр хэвтээд байгаа тэр 8-9 их наяд төгрөгийг яаж эдийн засгийн эргэлтэд оруулах вэ гээд тэр бүх нүх сүвийг нь цэвэрлээд өдийд тэр юмыг нь хийж байх ёстой байхад, бид өнөөдөр үүнийг нэгтгэх, Засгийн газрыг уялдуулах, хяналт тавих, энэ уялдаа холбоог нь шахаж ажиллах тухай бас яриад сууж байгаа нь бол харамсалтай байна.

Тэгээд би Бямбацогт даргаас тодорхой асуух гэсэн юм. Тэгээд өмнө нь энэ өгсөн үүрэг даалгаврыг биелүүлээгүй тэр хүмүүстээ, тэр биелүүлээгүй газартаа яаж хариуцлага тооцох вэ, бид үүнийг яаж хөгжүүлэх вэ? Энэ бол маш чухал байна л даа. Ер нь тэгээд нөгөө хүнээс шалтгаалаад л тэр журам хэрэгждэггүй биш Улсын Их Хурал, Засгийн газраас гаргасан журам, хууль тогтоомж хэн, хэн албан тушаалд байгаагаас үл харгалзан хэрэгжээд явдаг байх механизм бол хамгийн чухал байгаа л даа. Тэгэхээр энэ тэгэхгүй, тухайн дарга явчихсан, би мэдэхгүй байна гээд л. Одоо энэ дарга бол тэгээд л хариулна. Яагаад гэвэл ажлаа аваад сар болсон уу, үгүй юу.

**Л.Энх-Амгалан**: Энэ чинь хэдэн минутаар явж байгаа билээ. Цахимаар юм чинь хоёр минутаар биз дээ.

Ажлын хэсгийг танилцуулъя. Үндэсний хөгжлийн газрын дарга Х.Батжаргал, Засгийн газрын Хэрэг эрхлэх газрын даргын зөвлөх П.Зохихсүрэн нар оролцож байна.

Бямбацогт гишүүн, ажлын хэсгийн ахлагч.

**С.Бямбацогт**: Оюунчимэг гишүүн маань зөв зүйл ярьж байгаа. Яриад л байгаа тийм. Хамгийн гол нь бас ойлгохгүй байгаад байхаар яриад л байна. Ер нь 2010 оноос хойш л ярьж байгаа. Монгол төр бас өөрийн гэсэн бодлоготой байя аа, төрийн бодлого нь тодорхой байдаг. Төрийн бодлого нь тогтвортой хэрэгждэг, төрийн бодлого нь уялдаа холбоотой байдаг, залгамж чанартай байдаг. Ийм одоо урт хугацааны бодлоготой, урт хугацаа нь дунд хугацаатай, дунд хугацаа нь богино хугацаатайгаа уялдаатай байх, энэ асуудал орхигдсон байна гээд 2010 оноос хойш ярьж байна. Тодорхой бас үр дүнгүүд гарч байгаа. Бас ч одоо үр дүн гарахгүй биш.

Гэхдээ одоо санаанд хүрсэн хангалттай үр дүн гарахгүй байгаа учраас Улсын Их Хурлын даргаас захирамж гаргаж, Энх-Амгалан гишүүн, Алтанхуяг гишүүн, Цогтгэрэл гишүүн, Баттөмөр гишүүдийн бүрэлдэхүүнтэй ажлын хэсэг ажилласан. Ингээд тогтоолын төслөө танилцуулж байгаа. Энэ тогтоолын төсөл батлагдсанаар яам байгуулагдана. Урьд нь Хөгжлийн бодлого, төлөвлөлтийн тухай хуульд хөгжлийн төлөвлөлт, эдийн засгийн яам гэж яам байхаар орсон байсан. Энэ одоо хасагдсан, одоо байхгүй байгаа. Цаашдаа бол үүнийг бид нар хөндөх ёстой, бас хөндөхөөс аргагүй болж байгаа. Тийм болохоор эцсийг нь хүртэл одоо үр дүн гардаг болтол нь ажиллана аа.

Бид нар 1998 онд Монгол Улсын хөгжлийн үзэл баримтлалыг баталж байсан. 2006 онд Мянганы хөгжлийн зорилтод суурилсан үндэсний хөгжлийн цогц бодлого баталж байсан. 2016 онд Тогтвортой хөгжлийн үзэл баримтлалыг 2030 он хүртэл урт хугацааны бодлогууд баталж байсан. Харамсалтай нь хэрэгждэггүй байсан. Ялсан нам болгон өөрсдийн бодлогоо хэрэгжүүлнэ гэдэг. Ерөнхий сайд болсон, томилогдсон хүн болгон би өөрийнхөө бодлого явуулна гэдэг. Ингээд төр нэгдсэн, тодорхой бодлогогүй болсон. Сүүлийн 30 жил ингэж явж ирсэн.

1924-1990 он хүртэл нь 24 оноос хойш шүү дээ. Монгол Улсыг хөгжүүлэх бас нэг тийм бодлоготой, урт хугацаатай, дунд хугацаатай таван жилийн төлөвлөгөөтэй ингэж явж ирсэн юм байна билээ. 1990 оноос хойш энэ тогтолцоо маань алдагдсанаас болоод үндсэндээ сүүлийн 30 жил төр нь бодлогогүй. Бодлого нь тогтвортой биш, дандаа солигдож өөрчлөгдөж байдаг. Үүнээсээ болоод нөгөө хөгжинө гэдэг асуудал чинь яригддаггүй.

**Л.Энх-Амгалан**: С.Бямбацогт гишүүнд нэмж 1 минут.

**С.Бямбацогт**: Ингэж явж ирсэн. Бид нар Үндсэн хуульд 2019 онд өөрчлөлт хийсэн. Үндсэн хуульд өөрчлөлт хийхдээ бид нар ерөөсөө Монгол төрийн бодлого тогтвортой байна. Өөрөөр хэлбэл хөгжлийн бодлого төлөвлөлт тогтвортой гэж Үндсэн хуульд оруулж ирсэн. Мөн Монгол Улсын урт хугацааны хөгжлийн бодлогын бичиг баримтад аливаа Их Хурлаас баталж байгаа, Засгийн газраас хэрэгжүүлж байгаа бүх бодлогууд нийцэж байх ёстой гэж Үндсэн хуульд оруулж өгсөн. Энэ бол ингээд үндсэндээ нэг жил гаруй хугацаа өнгөрч байна. Хоёр жилийн хугацаа болох гэж байна.

Үндсэндээ Үндсэн хуулийн нэмэлт өөрчлөлтөөс хойш төрийн бодлого маань тогтвортой хэрэгжих ийм бололцоо, боломж бүрдэнэ гэж харж байгаа. Үүнийг бүрдүүлэхийн тулд өөрөөр хэлбэл Үндсэн хуульд заасан төрийн бодлого тогтвортой байх асуудлыг, Үндсэн хуульд заасан органик хууль болсон Хөгжлийн бодлого төлөвлөлтийн тухай хуулийг хэрэгжүүлэхгүй байвал үндсэндээ энэ хууль тогтоомжийг зөрчсөн хариуцлага хүлээх байдлаар явахаас өөр аргагүй болж байгаа юм. Ингэж байж төр маань бас нэг бодлоготой, тэр бидний баталсан Алсын хараа 2050 гээд 2050 он хүртэл урт хугацааны хөгжлийн бодлогоо баталсан шүү дээ. Үүнийгээ хэрэгжүүлэхийн тулд улсаараа.../хугацаа дуусав/.

**Л.Энх-Амгалан**: М.Оюунчимэг гишүүнд 1 минут.

**М.Оюунчимэг:** Үндэсний хөгжлийн газрын тэр эмэгтэй маань бас өмнө нь бид нартай уулзаж байсан. Бямбацогт дарга болон Төрийн байгуулалтын байнгын хороо дахиад нэг тогтоол гаргах гэж байна л даа. Энэ сүүлийн 30 жилд Монгол Улс 567 бодлого, хөтөлбөр гаргасан байгаа юм. Тэгээд үүнийг ингээд үнэлгээ хийгээд үзэхэд 205 орчим нь хагас дутуу хэрэгжсэн гэсэн шатандаа явж байна л даа.

Тэгээд үүнийг Үндэсний статистикийн газар мэргэжилтнүүдийн зүгээс юу гэж үзсэн гэхээр дэндүү их баримт бичиг гаргаад, харин энэ баримт бичгүүд нь өөрөө хэрэгжихгүй байгаад байдаг. Үүнийг хэрэгжүүлдэг хууль дүрэм нь өөрөө дутмаг байна уу, эсвэл эхнийхийгээ хэрэгжүүлж үр дүнг нь бодлогын хэрэгжилт дээр нь үнэлгээ хийчхээд дараагийнх руу орохгүйгээр эхнийх муу байгаа учраас дараа нь дахиад нэг тогтоол, дахиад нэг журам гаргая гэсээр байгаад тоо нь ихдээд байдаг хэрэгждэггүй тогтоол шийдвэр их болчхоод байгаа учраас одоо бид нарын гаргаж байгаа энэ тогтоол нь сая би Бямбацогт даргын хариултаас ямар ч байсан үүнийг баздаг тийм бодлогын үнэлгээ хийгээд хэрэгжүүлэлт нь хяналт тавьдаг яамтай байхгүй бол болохгүй юм байна гэсэн дүгнэлтэд хүрч.../хугацаа дуусав/.

**Л.Энх-Амгалан**: С.Бямбацогт гишүүн.

**С.Бямбацогт:** Ер нь өнгөрсөн хугацаанд ерөөсөө л яамдууд, Засгийн газар, аймаг орон нутгууд маш олон төрлийн бодлогын бичиг баримтууд баталж байсан. Хөтөлбөр зорилго, төлөвлөгөө, үндсэн чиглэл, бодлогын бичиг баримт гээд л янз янзын нэртэй. Тэгээд яам болгон дээр маш олон бодлогын бичиг баримтууд баталдаг. Тэгээд бүгдээрээ хэрэгждэггүй. Үүнийг бид нар Хөгжлийн бодлого төлөвлөлтийн хуулиар цэгцлээд өгчихсөн. Ерөөсөө Улсын Их Хурлаас урт хугацааны бодлого, 5 жилийн үндсэн чиглэл, 4 жилийн Засгийн газрын үйл ажиллагааны хөтөлбөрийг батална. Төлөвлөлтийн баримт бичиг 3 үе шаттай байна гэдгийг хуульчлаад өгчих байгаа юм.

Өөрөөр хэлбэл урт хугацааны бодлогын бичиг баримт Алсын хараа 2050 дунд хугацааных нь 7 төрлийн зорилт хөтөлбөр. Тэгээд 5 жилийн дунд хугацааны үндсэн чиглэл богино хугацааны, Засгийн газрын үйл ажиллагааны хөтөлбөр, жилийн төлөвлөгөө. Ерөөсөө ийм л бодлогын бичиг баримт батална. Үүнээс өөрий юм батлахгүй шүү гэдгийг бид нар хуульчилчихсан. Үүнээс өөр 567 гэж ярьж байгаа. 774 гэж сая би хэлсэн.

**Л.Энх-Амгалан:** С.Амарсайхан гишүүн цахимаар.

**С.Амарсайхан**: Та бүхэндээ энэ өдрийн мэндийг хүргэе. Нэг асуулт бас хэдэн санал хэлье гэсэн юм. Нэгдүгээрт, тэр үндэсний хөгжлийн газар. Сая бас гишүүд ярьж байна. Энэ нэг газар одоо ер нь энэ амь байна уу? Энэ ер нь юу хийдэг газар болж хувирсан бэ? Одоо яг юу хийж байгаа вэ? Үндэсний хөгжлийн газар гэдэг нэг том нэртэй. Одоо нэг жижиг хувийн компанийн төслийн багаас долоон дор ажиллаж байна шүү дээ. Тэгээд ийм хүмүүсийг бид нар тэжээгээд. Ийм байгууллагыг одоо цааш нь байлгаад, тэгээд энэ улсын хувь заяагаар тоглоод яваад байх юм уу. Энэ дээр ер нь ямар байр суурьтай байгаа вэ? Энэ байгууллагын ажилтан, удирдлага гэж одоо хүн, баг ер нь юу хийж байна вэ? Ямар төлөвлөгөөтэй ажиллаж байна? Нэгдүгээрт.

Хоёрдугаарт, гишүүд ээ одоо хэдүүлээ бас нэг жаахан амьдралд ойрхон энэ онолоос гадуур, гэхдээ одоо бас яг хөгжилд ойрхон асуудал ярихгүй бол энэ хөгжлийн бодлого төлөвлөлтийн тухай хууль, нэг баахан төсөл, хөтөлбөр, төлөвлөгөө гэж ярьсаар байгаад хэдэн арван жилийг өнгөрөөж байна. Өмнө нь ярьж байсан юм. Одоо ярьж л байна. Цаасан дээр ярьж л байна. Амаараа сайхан ярьж л байна. Гэхдээ одоо жаахан ажил хийх хэрэгтэй байна. Уг нь бол бид чинь зөв бодлогоор, зохион байгуулалтаа зөв хийгээд, бүх хүчээ дайчлаад ажиллавал ер нь энэ улсыг хөл дээр нь богинохон хугацаандаа сэв гээд босгоод ирэх боломж зөндөө байна шүү дээ. Тэгээд гол юмаа ерөөсөө ярихгүй байна.

Хүнээ яах гэж байгаа юм гээд бодлого хэрэгжүүлдэг боловсон хүчин байхгүй ээ. Бид нар яам байгуулж болно. Яам битгий хэл одоо байгуулсан Үндэсний хөгжлийн газраа бид нар ажиллуулж чадахгүй байгаа шүү дээ. Тэгэхээр хүнээ яах юм. Бодлого хэрэгжүүлдэг хүн хэрэгтэй. Хүнээ хөгжүүлэх хэрэгтэй байна. Тэр хүнээ хянадаг дэг журам, тогтолцоо хэрэгтэй байна. Түүнээс биш бидэнд одоо мянган сайхан бодлого, шийдвэр байна. Бие, биедээ үл үүрэг даалгавар өгсөөр байгаад тэрийгээ хянадаггүй үр дүнг нь үздэггүй. Гүйцэтгэлийг нь хангадаггүй явсаар байгаад л одоо бид нар 30 жилийг үдчихсэн шүү дээ. Одоо дахиад л ярьдаг юмаа ярьж л байна.

**Л.Энх-Амгалан**: Бямбацогт гишүүн хариулъя. Тэгээд дараа нь үндэсний хөгжлийн газрын дарга хариулаарай.

**С.Бямбацогт:** Яг л Амарсайхан гишүүний хэлж байгаа нөхцөл байдал өнөөдөр байгаад байгаа юм. Энэ өнөөдөр ч бий болчихсон юм биш. Сүүлийн одоо хорь, гучин жил ингэж явж ирсэн. Үүнийг л шийдэхийн тулд Үндсэн хуульд хөгжлийн бодлого төлөвлөлт тогтвортой байна. Монгол Улсын урт хугацааны хөгжлийн бодлогод бүх бодлогын бичиг баримт нийцэж байх ёстой. Уялдаа холбоотой байх ёстой.

Үүнийг хэрэгжүүлэхийн тулд өнөөдөр амилуулахын тулд Хөгжлийн бодлого төлөвлөлтийн тухай хуулийг баталсан. Одоо ингээд цэгцлэх гэхээр цэгцрэхгүй байгаад байгаа юм. Тийм учраас бид нар нэгэнтээ ингээд эхлүүлсэн ажлаа үр дүнг нь үзэхийн тулд одоо цааш нь шахъя, шаардъя. Одоо энэ тогтоолыг гаргая гэж ажлын хэсгээс үзэж байгаа.

Хөгжлийн бодлого төлөвлөлтийн тухай хуульд хөгжлийн бодлого, төлөвлөлтийн тогтолцоо, хөгжлийн бодлого төлөвлөлтөд оролцогч гээд Монгол Улсын Ерөнхийлөгч, Их Хурал гээд тодорхой чиг үүрэг бүгдийг нь заагаад өгчихсөн. Ерөнхийлөгч ийм үүрэгтэй оролцоно, Ерөнхийлөгч ийм үүрэгтэй оролцоно гээд. Мөн Хөгжлийн бодлого төлөвлөлтийн тухай хуулийн 9.4 дээр үндэсний хөгжлийн бодлого, төлөвлөлтийн асуудал эрхэлсэн төрийн захиргааны байгууллагын чиг үүрэг гээд маш тодорхой чиг үүрэг заагаад өгчихсөн.

Хамгийн гол нь өнөөдөр нөгөө шүдгүй арслан гэдэгтэй адилхан энэ байгууллага маань ажлаа хийх бололцоо, боломж нь бүрдэж өгөхгүй байгаад байгаа юм. Энэ байгууллага дээр бүх одоо төрийн бодлого нэгтгэгдэж байх ёстой. Бүх бодлого Засгийн газраар ороод Их Хуралд орж ирж байх ёстой. Гэтэл энэ байгууллагаа тоодог, анзаардаг, анхаардаг хүн байхгүй болчихсон. Энэ байгууллагууд нь бас яг түүнийгээ дагаад чадалтай мэргэжилтэй, чадвартай боловсон хүчингүй болчхоод байгаа юм.

Тийм болохоор хөгжлийн бодлого, төлөвлөлтийн тогтолцоо институцийг бий болгоё. Институци нь яам байя. Ингэж байж жаахан хүчтэй болж, энэ бодлогуудаа нэгтгэдэг ийм байя. Ингэхгүй бол жижиг агентлаг байдлаар ажиллаад, үнэхээр цаашдаа ингээд явахгүй юм байна гэдгийг л бид нар өнгөрсөн цаг хугацаа харуулсан. Сая ч гэсэн өнгөрсөн нэг жилийн дотор ч гэсэн бас гарч ирж байгаа юм.

Үндсэндээ ингээд яамдуудтай уулзалт хийхэд яамдууд хөгжлийн бодлого, төлөвлөлт гэж юу юм, урт хугацааны бодлого Их Хурлаар ямар бичиг баримт батлахаа мэддэггүй. Орон нутаг дээр Засаг даргын мөрийн хөтөлбөр, 5 жилийн төлөвлөгөөгөө яаж хийхээ мэддэггүй. Үүнийг нь мэргэжил, арга зүйн удирдлагаар хангах, энэ дээр тодорхой хяналт тавиад, үр дүнг нь үнэлээд тооцоод хэрэгжилтэд нь хяналт тавих ийм бүтэц байхгүй. Энэ байгууллага нь хийж чаддаггүй.

**Л.Энх-Амгалан**: Батжаргал дарга нэмэлт хариулт.

**Х.Батжаргал**: Үндэсний хөгжлийн газрын дарга Батжаргал Амарсайхан гишүүний асуултад хариулъя. Үндэсний хөгжлийн газрын даргаар Батжаргал миний бие томилогдоод 14 хоногийн хугацаа өнгөрч байна. Энэ хугацаанд албан ажилтай танилцахын сацуугаар хуулиар хүлээсэн үүргийн биелэлт хангуулах чиглэлээр бол эрчимжүүлэх арга хэмжээг Монгол Улсын сайд, Засгийн газрын Хэрэг эрхлэх газрын сайдаас үүрэг аваад ажиллаж байгаа. Өдөр тутмын үйл ажиллагаа болоод цаашдын хийх ажиллагаа бол Хөгжлийн бодлого төлөвлөлт болон түүний удирдлагын тухай хуулийн 9.4 дэх зүйлд маш тодорхой заагаад өгчихсөн байгаа.

Бидний хувьд нэн тэргүүнд авч хэрэгжүүлэх гэж байгаа ажил бол улсын хөгжлийн жилийн төлөвлөгөөг хуульд заасны дагуу боловсруулахаар ажлын хэсэг байгуулаад үйл ажиллагаагаа эхлүүлээд байж байгаа. Энэ хамгийн гол нь бодлогоо эхэлж гаргаж, түүнийг дагасан төсвийн боловсруулалт явагдах энэ хуулийн үндсэн концепцын хамгийн эхний шатыг энэ онд боловсруулахаар зорилт тавин ажиллаж байгаа.

Бидэнд бас бэрхшээлтэй асуудлуудад байгаа хууль эрх зүйн хувьд. Одоо жишээлбэл, макро эдийн засгийн болон Засгийн газрын бүтцийн тухай хуульд Сангийн яаманд явж байдаг. Макро эдийн засаггүйгээр бид жилийн төлөвлөгөөгөө боловсруулах гэхээр бас проблем асуудлууд бол байгаа. Гэсэн хэдий ч гэсэн бид дотоод зохион байгуулалт өөрийнхөө хуулиар оногдсон эрхийн дагуу ингээд зохион байгуулалт хийгээд ажиллаж байгаа.

Хуульд заасан 7 төрлийн зорилт хөтөлбөрийг дунд хугацааны бодлого болон бусад олон төрлийн хууль эрх зүй, бодлого орон нутгийн болоод улсын хэмжээнд батлагдсан энэ хуулиудтай нийцүүлэх ажлыг эхлүүлээд ажиллаж байгаа. Өнгөрсөн хугацаанд бол бидэнд Үндэсний хөгжлийн газар дээр цаг хугацаа алдсан, саармагжсан дутагдал байгаа. Түүнийг бид хүлээн зөвшөөрөөд энэ хугацаанд үйл ажиллагааг эрчимжүүлэх онцгой тэр албан даалгавар, үүргийг бол Монгол Улсын сайдаас аваад ажиллаж байгаа.

**Л.Энх-Амгалан**: Батжаргал дахиад нэг минут нэмээд өгчих, сая шинэ ажил авсан байгаа, байгууллагаа сайн танилцуулах ёстой байх, хийх гэж байгаа ажлаа.

**Х.Батжаргал**: Хөгжлийн бодлого төлөвлөлт, түүний удирдлагын тухай хуульд нийцүүлээд хамгийн түрүүнд оны эхэнд Оюун-Эрдэнэ сайдаас өгсөн даалгавар бол энэ яам болгож зохион байгуулах энэ талыг олон улсын ижил төрлийн институцийн зохион байгуулалт ямар байна, бид цаашдаа ямар үйл ажиллагаа зохион байгуулж хийж хэрэгжүүлэх вэ гэдэг дээр судалгаа хийгээд сайдад танилцуулахаар бэлэн болчихсон, одоо хүлээгдэж байгаа.

**Л.Энх-Амгалан**: Зохихсүрэн дарга, 3 дугаар микрофон.

**П.Зохихсүрэн**: Сайн байцгаана уу? Та бүхэнд өдрийн мэнд хүргэе. Хэрэг эрхлэх газрын бодлого төлөвлөлтийн газрын дарга Зохихсүрэн.

Хөгжлийн бодлого төлөвлөлт, түүний удирдлагын тухай хууль батлагдсанаас хойш яг энэ хуульд заасан бодлогын болон төлөвлөлтийн баримт бичгүүд батлагдаад урт хугацааны болон дунд хугацааны 5 жилийн үндсэн чиглэл, Засгийн газрын үйл ажиллагааны хөтөлбөрүүд хуулийн дагуу ингээд боловсрогдоод батлагдсан байгаа. Одоо 7 төрлийн зорилтот хөтөлбөр маань 2024 он хүртэлх хууль тогтоомжийг боловсронгуй болгох үндсэн чиглэлд яг энэ 7 хөтөлбөрөөр орсон байгаа. Тэгэхээр энэ дээр бас ажлын хэсгээс болон Их Хурлаас тодорхой чиглэлийг нэмж өгөөд энэ яг 7 оноосон нэр байдлаар үндсэн чиглэлд орж байгаа.

Гэхдээ хууль дээр Их Хуралд ажлаа тайлагнадаг байгууллага болон Засгийн газар боловсруулахаар ингэж хуульчилсан байгаа учраас үүнийг ингэж оруулах нь зөв эсэхийг бас анхаарч өгөхийг хүсье. Мөн хөгжлийн бодлого төлөвлөлтийн энэ асуудал хариуцсан төрийн захиргааны төв байгууллага байгуулах чиглэлээр бэлтгэл ажил хийгдээд явж байгаа. Энэ дээр бол хүний нөөцийг одооноос бэлтгэх, тэд нарыгаа чадавхжуулах ийм асуудал бол зайлшгүй тулгамдсан асуудлын нэг болж байгаа. Тэгэхээр энэ хүний нөөцийг эртнээс сонгож аваад тэднийгээ олон улсын яг хөтөлбөрүүдээр бэлдээд ингээд явуулах асуудал бол яригдаж байгаа юм.

Мөн Хөгжлийн бодлого төлөвлөлтийн тухай хуулийг Төсвийн тухай болон холбогдох хуульд нийцүүлж үүний дагуу улсын хөгжлийн жилийн төлөвлөгөө мөн одоо ирэх онд өргөн барих бусад Төсвийн тухай хууль, энэ баримт бичгүүдэд нийцүүлэх ийм ажлууд бол байгаа. Судалгааны хүрээлэн байгуулж ажиллуулах мөн Үндэсний хөгжлийн газар дээр агентлаг гэдэг статустай байгаа учраас албан хаагчдынх нь албан тушаалын ангилал, зэрэглэл, цалингийн хувьд бага байдаг нь чадварлаг хүний нөөц ирж ажиллах боломж нөхцөл бол дутмаг байгаа. Тэгэхээр энэ чиглэлээр бол бас тодорхой судалгаанууд хийгээд процессын зураглалуудаа бол гаргаад ажиллаж явж байгаа.

Мэдээллийн сангийн тухайд бол төрийн энтерпрайз архитектурын систем...

**Л.Энх-Амгалан**: Ж.Ганбаатар гишүүн.

**Ж.Ганбаатар**: Би үг хэлье гэсэн юм, асуулт бол байхгүй. Ер нь тогтоол сайн тогтоол болжээ гэж бодож байна. Одоо Бямбацогт даргаар ахлуулсан ажлын хэсэг бол нэлээн сайн ажилласан юм байна. Үүрэг даалгаврыг бол нэлээн сайн өглөө гэж би харж байна. Ажлын хэсэг бол нэлээн сайн ажилласан юм байна. Одоо тэгээд энэ тогтоолынхоо хэрэгжилтэд анхаарал хандуулах, биелэлтэд нь анхаарал хандуулах ёстой байх. Хууль биелэхгүй байгаа шүү дээ? Тийм ээ.

Ер нь хууль биелүүлдэггүй хүмүүс өөрсдөө улс төрчид шүү. Хувийн хэвшил болоод одоо энэ бизнес эрхлэгч нар хууль биелүүлэхгүй бол хариуцлага маш өндөр. Харин тэгээд улс төрчид өөрсдөө хуулиа биелүүлдэггүй. Энийг нь биелүүлнэ, энийг нь биелүүлэхгүй гээд ингээд яваад байдаг. Сая Хууль зүйн байнгын хорооны даргын үг нь гарч байна л даа. Хууль биелүүлэх талаас нь шахаж ажиллана гэж. Одоо түүнийгээ шахаж ажиллах ёстой. Ер нь хатуухан хэлэхэд бид сонгууль, хурал цуглаан, пиар, юмыг эхлүүлэх ажлыг их сайн хийдэг. Тэр биелэлт гүйцэтгэлд хяналт шалгалт их муу байгаа гэж би боддог шүү. Үүний чинь гол жишээ нь энэ хөгжлийн бодлого төлөвлөлтийн эндээс гарч ирж байгаа юм.

Боловсролын салбар, эрүүл мэнд, урлаг уран сайхны салбарууд руу ингээд энэ төрийг хандуулъя гэвэл бид их хүчирхэг байх ёстой. Эдийн засгийн хувьд хүчирхэг байх ёстой. Эдийн засгийн хувьд хүчирхэг байхын тулд бид одоо бодлого төлөвлөлттэй хөгжих ёстой. Энэ дарга залуугийн царайг би сая харлаа 14 хоног болж байгаа юм байна. Тэгээд өмнөхөөсөө их өөр ажиллана байх гэдэгт би итгэж байна. Эдийн засгийн байнгын хороотойгоо уялдаа холбоотой байгаарай. Орж ирж уулзаарай. Тэгэхээр сайд нарын нэрийг яриад байхаасаа илүү наад Их Хурлаасаа үүрэг чиглэл сайн аваарай гэж наад даргад чинь захиж хэлмээр байна. Тэгээд өнөөдөр ажлын хэсгээс гаргаж байгаа тогтоолын төслийг бол нэлээн сайн дэмж.../хугацаа дуусав/.

**Л.Энх-Амгалан:** Ганбаатар гишүүн ээ, энэ тогтоолын төслийн хэрэгжилтэд хяналт тавьж ажиллахыг Төрийн байгуулалтын байнгын хороо миний бие, тэгээд Эдийн засгийн байнгын хороо танд даалгаж байгаа. Тийм учраас энэ 3 Байнгын хороо энэ тогтоолын хэрэгжилтэд хяналт тавьж ажиллах ёстой юм байна.

Амарсайхан гишүүн түрүүнд нэмэлт минутаа дутуу орхисон юм байна. Амарсайхан гишүүн.

**С.Амарсайхан:** Бямбацогт даргаа ингэх хэрэгтэй байна. Энэ тогтоолын төслийн гол агуулга дээр энэ бодлогыг хэрэгжүүлдэг хүний нөөцөө бэлтгэх, тэр хэрэгжилтэд хяналт тавьдаг хяналтын тогтолцоог бий болгох асуудлаар бас агуулга бүхий нарийн заалтуудыг нэмж оруулах хэрэгтэй байна гэсэн нэгдүгээр санал байна.

Хоёрдугаарт нь, Үндэсний хөгжлийн газар бол үндсэндээ одоо сураггүй болсон юм шүү. Удирдлага нь шинээр томилогдсон юм байна. Та бүхэн одоо энэ хамгийн түрүүн барьж ажиллах гол зарчим бол энэ төрийн ажлын арга барилтай, эдийн засгийн удирдлагын дадлага туршлагатай, ажлын ур чадвар, гүйцэтгэлийг хангаж ажиллах ийм боловсон хүчнийг авч ажиллуулах тал дээр онцгой анхаарч ажиллаарай.

Ер нь төрийн бүх шатанд бид нарт түрүүн хэлсэн бодлого, дутагдаагүй. Санаачилга дутагдаж байгаа, идэвх дутагдаж байгаа чадвар байхгүй байгаа, хүний нөөц хомсдолд орсон. Бүх шатандаа бие биедээ даалгавар өгөөд хаядаг дарга нар олон болсон. Гүйцэтгэдэг хүмүүс байхгүй болсон учраас одоо энэ хүн дээрээ анхааръя гээд байгаа юм. Тэгээд өчнөөн сайхан яам байгуулаад тэгээд бүх юм шийдэгдчихнэ гэж.../хугацаа дуусав/.

**Л.Энх-Амгалан:** Гишүүд асуулт асууж дууслаа. Одоо үг хэлэх гишүүд байвал нэрсийг нь авъя. Нямаагийн Энхболд гишүүн, Их Хурлын дарга Занданшатар, Ганбаатар гишүүн нэг минут дээрээ нэмж үг хэлэх юм байна. Ганбаатар гишүүний нэг минутыг өгчих нөхөөд.

**Ж.Ганбаатар:** Нэг минутыг нэмж өгсөнд маш их баярлалаа. Амарсайхан гишүүнтэй санал нэг байна. Одоо биелэлт талаас нь, ажлыг дуусгадаг талаас нь их сайн анхаарах хэрэгтэй. Одоо Их Хурлын гол ажил бол хууль батлахаас гадна хуулийн биелэлтэд нь хяналт тавих ажил нэлээн орхигдож байна. Үүнийг бас одоо сайн хийдэг байх ёстой. Ингэж хийдэг шүү гэдгийг гүйцэтгэх засаглалд ойлгуулах хэрэгтэй юм байна билээ. Тэгээд ажлын дундуур орлоо, ажил явуулахгүй байна гэдэг уур амьсгал их байдаг юм байна билээ. Өмнө нь бол энэ ийм дадал зуршил бараг байхгүй юм шиг байна билээ.

Тийм учраас аль аль шатандаа Их Хурал гэдэг байгууллага хуулийнхаа хяналтад нь биелэлт тавьдаг юм шүү гэдгийг ойлгуулах ёстой юм байна билээ. Тэгээд сайн ажиллана биз.

Тэгээд Хууль зүйн байнгын хороон даргад баярлалаа. Их сайн тогтоолын төсөл болсон гэж би үзэж байна. Бямбацогт дарга их сайн ажиллажээ. Амжилт хүсье ээ. Баярлалаа. Дууслаа.

**Л.Энх-Амгалан**: Их Хурлын дарга Занданшатар.

**Г.Занданшатар:** Гишүүдийн өдрийн амгаланг айлтгая. Сая манай Эдийн засгийн байнгын хорооны дарга хэллээ. Манай ажлын хэсгүүд маш сайн ажилласан. Олон улсын аж үйлдвэржилт хөгжлийн бодлогын амжилттай туршлагыг маш сайн судалсан. Ялангуяа Зүүн Азийн эдийн засгийн хурдтай хөгжлийн туршлагыг сайн судалсан.

Хоёрдугаарт манай дотоодын нөхцөл байдал, энэ яамдын сайд нарын хөгжлийн бодлого төлөвлөлтийн чиг хандлагыг нэг дэх өдөр болгон бүлгээс сонсож байгаа. Тэгээд энэ бүхэн маань нөгөө нэгдсэн бодлого, төлөвлөлт, уялдаа холбоо сул байна, өнөөдөр манай дотоодын энэ аж үйлдвэржилтийн бодлого маш эрчимтэй явж чадахгүй байна гэсэн ийм чиглэлүүд гарсан. Тэгээд энэ бүхнээс үндэслээд 5 сард баталсан хуулийнхаа хэрэгслийг хангая, 7 сард энэ Хөгжлийн яам байгуулах асуудлыг хойшлуулчихсан юм. Хуульд өөрчлөлт оруулаад. Энэ хэрэгжихгүй ч болсон зүйл биш.

Тэгэхээр манай орны хувьд худалдааны, хөрөнгө оруулалтын, аж үйлдвэрийн бодлогын арга хэрэгслүүд, өөрөөр хэлбэл татварын ялгаатай хөнгөлөлт, импортын тариф, квот, хөнгөлөлттэй эх үүсвэр, зээл олгох тусгай зөвшөөрлүүд гэх мэт энэ арга хэрэгслүүдийн хэрэгжилт харьцангуй бага судлагдсан. Үүнийгээ дагаад практикт дорвитой хэрэглэгдэхгүй байна. Тодорхой салбаруудын хөнгөлөлттэй зээл олгох арга хэмжээ, олон хэлбэрээр ЖДҮ-гийн зээл гээд хэрэгжсэн хэдий ч том зургаар худалдаа, аж үйлдвэрийн бодлогын нэгдсэн бодлогын хүрээнд асуудалд хандаагүй тул дорвитой үр дүн гараагүй явж ирсэн.

Ийм учраас өөрийн орны онцлог, нөхцөл байдалтай уялдуулан экспорт, аж үйлдвэржилт, гадаад худалдаа, хөрөнгө оруулалтыг дэмжих санхүүжилтийн системийг тодорхой болгох шаардлага хэвээр байна. Тэгээд үүнийг зөв тодорхой хэрэгжүүлэхгүй бол нэлээн хүндрэл учрахаар байна. Ийм учраас энэ асуудлаар ажлын хэсэг болон манай Үйлдвэржилтийн бодлогын байнгын хороо, Эдийн засгийн байнгын хороо, Хууль зүйн байнгын хороо, Төсвийн байнгын хорооны 4 дарга нэгдээд, судалгаа хийгээд үүнийг Засгийн газарт танилцуулсан. Засгийн газар үндсэндээ дэмжсэн.

Одоо үүнийгээ ажилдаа оруулах хэрэгтэй байгаа. Манай Төрийн байгуулалтын байнгын хороон дарга ч гэсэн энэ хөгжлийн бодлого төлөвлөлтийн талаар бол судалгаа тооцоотой, идэвхтэй оролцож ажиллаж байгаа. Үндсэндээ ингээд Байнгын хороодын дарга нарын түвшинд эдийн засгийн болон хөгжлийн бодлого төлөвлөлт, Төрийн байгуулалтын байнгын хорооны түвшинд нэлээн сайн ярьсан.

Энэ бол манай хөгжлийн үсрэнгүй хурдацтай хөгжлийн гол чиглэл. Эцсийн зорилго нь монгол хүний нэг хүнд оногдох ДНБ-н 4 мянга орчим доллар байна. Үүнийг 6 мянган долларт хүргэе, 2024 он гэхэд. Үүнийг ингэж ийм нэгдсэн бодлого, төлөвлөлттэй хэрэгжүүлбэл бололцоо, нөөц, байгалийн нөөц баялаг, дотоодын нөөц баялаг, хүний нөөц хангалттай байна. Үндэсний хөгжлийн газрын шинэ.../хугацаа дуусав/.

**Л.Энх-Амгалан:** Их Хурлын даргад нэг минут.

**Г.Занданшатар:**  Тэгэхээр энэ эдийн засгийн төлөвлөлт, аж үйлдвэрийн бодлогын амжилттай туршлага бол хөгжлийн гараан дээр байсан энэ улсуудын аль институт яг юуг хийсэн гэдгийн жишээ харагдаж байгаа юм. Тэгээд ганц жишээ нь бол энэ бодлого төлөвлөлт нь үндэсний эдийн засгийн төлөвлөгөөг боловсруулахдаа олон нийтэд зарладаг, хувийн хэвшил, томоохон корпорациудын ерөнхийлөгч нар үйлдвэрлэгч нарын үгийг сонсдог энэ юмнууд бодитой хэрэгжинэ. Түүнээс одоо ингээд үйлдвэрийнхэн бүгд дампуурчихсан. Энэ тарифын хөнгөлөлт нь хэрэгждэггүй, Худалдаа хөрөнгө оруулалтын хууль дээр байгаа тэр гаалийн татвараас хөнгөлөх, чөлөөлөх юмнууд нь хэрэгждэггүй. Ингээд Сангийн яам дээр гацдаг. Өнөөдөр ч гэсэн заавал сонсоно гэдэг чинь Засгийн газар заавал сонсох ёстой учраас заавал сонссонгүй гээд Байнгын хороо хурлаа хойшлуулж байж болохгүй шүү дээ. Байнгын хорооны даргаа.

**Л.Энх-Амгалан**: Нямаагийн Энхболд гишүүн.

**Н.Энхболд:** Байнгын хорооны гишүүддээ энэ өдрийн мэнд хүргэе. Энэ өөрөө их олон жил яригдаж байгаа асуудал байгаа юм. Тэгэхдээ энэ нэг байгууллага байгуулаад юм уу, шийдэгдчих асуудал биш. Асуудал байгууллагад биш, манай соёл, уламжлал, улс төрийн болоод улс төрийн шийдвэр гаргадаг төлөвшилд байгаа юм байна гэж би ойлгодог юм. Жишээ нь ямар ч шийдвэр гаргасан, ямар ч байгууллагатай байсан дараа дараагийн сонгуулиар энэ өөрөө заавал өөрчлөгдөөд явдаг. Тэрийг нь хорьдог хязгаарладаг ийм зохицуулалт байхгүй учраас бид нар одоо болтол ингээд яваад байгаа юм.

Ер нь цаашдаа ингэх ёстой юм байна билээ. Сая бид нар Үндсэн хуулийн нэмэлт, өөрчлөлтөөрөө нэг алхам хийсэн. Манай бодлого бол уламжлалтай. Түрүү түрүүчийнхээ юмыг хэрэгжүүлж явдаг, төрийн бодлого нэг байх ёстой. Гарч ирсэн нам болгон, Ерөнхий сайд болгон өөрийнхөө хийсэн юмыг зөв гэж боддог, ийм байхгүй энэ тогтолцоо руу л оруулах ёстой юм байна лээ. Тэгж байж энэ асуудлыг шийднэ. Тэгээд яагаад би үүнийг манай соёлтой, улс төрийн төлөвшилтэй холбоотой юм байна билээ гэдэг энэ талаас нь хэлж байгаа юм.

Ийм асуудал байж болно. Би энэ Байнгын хорооны тогтоолыг бол дэмжиж байна. Тэгэхдээ ингэвэл яасан юм бэ. Тавдугаар заалт байна шүү дээ. Бодлого төлөвлөлтийн асуудал хариуцсан байгууллага гэхээсээ илүү энэ тогтолцоог нь боловсронгуй болгох зураглалаа гаргаад, тэгээд тэр талаар саналаа гаргаж оруулж ир гэвэл. Тэгэхгүй бол бид нар нэг байгууллага байгуулагдчихвал болчих юм шиг бодоод байгаа юм.

Би сая хэллээ. Үндсэн хуулиар хийсэн анхны алхмаа бид нар цааш нь үргэлжлүүлээд, дараагийн Их Хурлуудаар жишээ нь гарч ирсэн Засгийн газар, бид нар чинь Засгийн газрын мөрийн хөтөлбөр гээд нэг юм гаргадаг. Үйл ажиллагааны хөтөлбөр гээд ингээд дөрвөн жилийн хугацаатай юм гаргадаг. Тэр нь нөгөө Үндсэн хуулийн зарчимд нийцээгүй байвал Улсын Их Хурал баталдаггүй. Мөрийн хөтөлбөр, үйл ажиллагааны төлөвлөгөө хоёр нь батлагдаагүй бол төсвийг нь баталдаггүй. Түүнд нийлснээс өөр төсөв баталдаггүй. Ийм л тогтолцоогоо бид нар зөв болгочихвол яамтай байна уу, агентлагтай байна уу. Эсхүл Ерөнхий сайд ерөнхийдөө юмаа хариуцаад явна уу? Тэр нь бол хоёр дахь асуудал болчхож байгаа юм.

Би яагаад тэр байгууллага гэдгийг үгийн оронд тогтолцоо гэдэг үг оруулж ирье гэж байгаа юм гэхээр, миний хувийн бодол шүү дээ. Дахиад хэлэхэд Засгийн газрын мөрийн хөтөлбөрийг Улсын Их Хурал батлахдаа нөгөө Үндсэн хуульд заасан зарчмын дагуу түрүүчийн явж төрийн хэмжээний энэ бодлого хэрэгжихгүй тасалдаад ороод ирж байгаа юм бэ. Үүнийг чинь бид нар батлахгүй ээ гээд баталж өгдөггүй. Тэгээд араас нь нэгэнт мөрийн хөтөлбөр чинь батлагдаагүй юм чинь энд чинь таарсан төсөв баталж өгөхгүй ээ. Заавал залгамж чанар хадгалсан тийм хөтөлбөртэй байна.

**Л.Энх-Амгалан**: Энхболд гишүүнд 1 минут.

**Н.Энхболд:** Түүнд нь таарсан төсвийг нь батлаад өгдөг. Энэ юмаа бид нар хэн ч байсан ягштал мөрддөг ийм хуультай болчихвол, яг үнэнийг хэлэхэд энэ яам байна уу, агентлаг байна уу, болоод явчихна. Ийм яамтай ч газар хөгжсөн нь байдаг. Ийм яамтай мөртөө хөгжөөгүй ч газар байдаг л юм билээ. Тэгэхээр миний санаа бол зарчмын хувьд дэмжье. Тэр заавал байгууллага гэдэг үгийнхээ оронд тогтолцоо гэж оруулаад, тэгээд тэр нь яам байна уу, яах нь вэ. Энэ чинь Засгийн газарт бид нар чиглэл өгч байгаа юм байна. Ийм зураглал гаргаад ирээ.

Тэгээд шаардлагатай бол юмнуудыг нь оруулаад ир гэж. Тэгээд саяын хоёр маягаараа энэ холбогдох хуулиуддаа өөрчлөлтөө хийгээд тэгээд Засгийн газар өөрөө яам хэрэгтэй байна гэж үзээд, тийм хуулийн зохицуулалтыг нь хийгээд ороод ирвэл тэр биз. Түүнээс түрүүн хэн гишүүд хэлчихэв дээ. Энэ хэнд нь хариуцлага тооцох юм гээд байсаг. Угаасаа хариуцлага тооцож болохгүй ийм тогтолцоотой байгаа болохоор одоо өнөөдөр би.../хугацаа дуусав/.

**Л.Энх-Амгалан**: Би энэ ажлын хэсэгт орж ажилласан. Тэгээд Улсын Их Хурлын даргын захирамжаар байгуулагдсан ажлын хэсэг тогтоол баталж байгаа. Энэ тогтоолоор Улсын Их Хурал улс төрийн хүсэл зорилгыг илэрхийлсэн, Засгийн газарт хугацаатай үүрэг өгсөн ийм тогтоолууд батлагдаж гарч байгаа. Тэгээд энэ ажлын хэсэгт улс төрийн намуудын төлөөлөл, ардчилсан нам, тэгээд Ерөнхий сайдаар ажиллаж байсан, нөгөө жор мэддэг ламаас зовлон үзсэн чавганц дээр гэдэг шиг энэ Үндэсний хөгжлийн газар Эдийн засгийн хөгжлийн яамаа байгуулаад бас татан буулгаж байсан. Ерөнхий сайд хийж байсан хүмүүс ороод. Ер нь энэ агентлаг байгуулж үзлээ, яам байгуулж үзлээ. Тэгэхээр нь яагаад энэ явдаггүй юм бэ гэдэг энэ зовлонг бид нар их сайн ярилцсан юм. Сайн ярилцсан юм, нэгд.

Хоёрдугаарт, хамгийн гол гарц бол мэдээж энэ Үндсэн хууль дээр хийсэн заалт. Монгол Улсын хөгжил тогтвортой байх ёстой, залгамж чанартай байх ёстой гэж. Тэгэхээр энэ хүрээнд одоогийн байгаа нөхцөл байдалдаа бид нар дүгнэлт хийгээд харахад ч гэсэн З талд ингээд салгаад тавьчихсан байж байгаа юм. Эдийн засгийнхаа макро төлөвлөлтийг Сангийн яаман дээрээ авчихсан. Одоо ингээд энэ хөгжлийнхөө бодлого төлөвлөлтийн газруудынхаа чиг үүргүүдийг Засгийн газрын Хэрэг эрхлэх газар дээрээ нэг хэсгийг нь авчихсан. Шадар сайд дээрээ тэр концессын асуудал гэдгийг нь ингээд 3 хуваагаад өгчихсөн. Энэ бүх бодлогууд чинь бүгдээрээ нэг газар зангидаж, нэг яамны түвшинд бүр одоогийн энэ байгаа яамнуудын түвшин Шадар сайдын хүрээнд хөгжлийн асуудал хариуцсан энэ хэлбэрээрээ явах нь бусад улс орнуудын хамгийн сайн жишиг байдаг юм байна.

Тийм учраас бид нар цаас баталж Монгол Улс хөгжихгүй юм байна. Олон цаас баталлаа. Таван зуун жар далаад цаас баталлаа. Бүгдээрээ дарга нарын ширээн дээр тоос ороод хэдэн жил болчихсон. Тэгэхээр одоо бид нарын өнөөдрийн энэ баталж байгаа тогтоол бол яг одоо ингээд Монголын хөгжлийн бодлого төлөвлөлтийн хуулийг нэг амь оруулсан нөгөө бурхныг шүншиглэнэ гэж байдаг шүү дээ. Бурхан шүншиглэж байж амь ордог. Түүнтэй адилханаар, одоо энэ Хөгжлийн бодлого төлөвлөлтийн удирдлагын тухай хуулийг шүншиглэж байгаа ийм тогтоол гэж би ойлгож байгаа юм. Шүншиглэж байгаа тогтоол.

Тийм учраас энэ хуулиар Засгийн газарт хугацаатай үүрэг өгч байгаа. Дахиад энэ хуулийнх нь хэрэгжилтэд нь Улсын Их Хурал өөрөө Улсын Их Хурлын бүрэлдэхүүн Эдийн засгийн байнгын хороо, Төрийн байгуулалтын байнгын хороо, Үйлдвэржилтийн байнгын хороод хэрэгжилтэд нь хяналт тавих ийм үүрэг өгч байгаа ийм чухал бас тогтоол гарч байгаа юм шүү гэдгийг бас ажлын хэсгийн гишүүний хувьд хэлье гэж бодож байна. Ингээд тогтоолын төслийг дэмжиж байгаа. Оюунчимэг гишүүн үг хэлнэ гэсэн үү? Оюунчимэг гишүүн.

М.Оюунчимэг Би түрүүн Нямаагийн Энхболд даргын хэлсэнтэй л санал нэг байгаа юм. Сая Бямбацогт ажлын хэсгийн дарга хэлж байна л даа. Гүйцэтгэх засаглалын салаа мөчрийг нэгээр нэмэхдээ биш бид нар бол уялдаа холбоог нь хангаж гаргасан энэ хууль тогтоомжийг нь бодлогын хэрэгжилтийг нь л хангаж ажиллуулах чухал байгаа гээд.

Тэгэхээр энэ яам байгууллаа гэж бодоход энэ яам маань нөгөө гүйцэтгэх засаглал шиг юмыг гүйцэтгэх түвшиндээ биш, харин бид нарын энэ гаргаад байгаа хөгжлийн бодлоготой холбоотой бодлого боловсруулдаг, хэрэгжилтэд нь хяналт тавьдаг ийм л зураглал гаргахыг энэ тогтоолоор үүрэг болгож байна гэж би ойлгож байна.

Ер нь бол мэдээж чухал. Өмнө нь Аж үйлдвэрийн яам байх нь уг нь маш чухал байсан. Аж үйлдвэрийн яам байхад үйлдвэрлэл хөгжих, түрүүн Их Хурлын даргын хэлдэг нөгөө зээл тусламж бодит эзэндээ очих тийм суурь бүрдэж байсан боловч зарим дарга нарын ажлын гажуудлаас болоод бас эзэндээ очоогүй юм гарчихснаас биш тэр яам байгуулах нь бол чухал байсан гэж ярьдаг. Тийм учраас бид нар яг өнөөдөр үйлдвэржилт Монгол Уулсад маш чухал байгаа. Би 130-150 мянган хүнийг ажлын байртай болгох зорилт тавьчихаад ажиллаж байна. Одоо хамгийн гол нь эдийн засгаа хөгжүүлэх ялангуяа цар тахлын дараа энэ асуудал бол өөрөө нэн чухал. Бид нарын хувьд хүн ажилтай, орлоготой байвал бусад асуудал аяндаа шийдэгдээд явчихна. Тэгэхээр энэ дээр бол энэ хөгжлийн бодлогын Бямбацогт даргаар ахлуулсан ажлын хэсгийн үүнийг би дэмжиж байна. Маш чухал, олон ч жил ярьж байна л даа.

Тэгэхээр энэ зураглалаа харин сая Нямаагийн Энхболд даргын ярьдаг шиг энэ байгууллага гэж бас дахиад л түрүүн миний хэлээд байгаа нэг яам байгуулаад, нэг хүнийг ажилтай болгох гэж байгаа юм уу, дахиад нэг орон тоо бөглөсөн юм болгохгүйн тулд нэгдүгээрт хүний нөөц, хоёрдугаарт тэр тогтолцоо. Бид Үндсэн хуулийн нэмэлт, өөрчлөлт ямар чухал болохыг сүүлийн үед гаргаж байгаа томоохон хуулиудаас ч харж байна. Яг тэрэн шиг тогтолцоо нь өөрөө тодорхой зураглал нь гарчихвал тэр яам байх юмуу, эсвэл өөр ийм бүтэц байгуулаад явах уу? Хамгийн гол нь энэ гаргасан бичиг баримтууд л амьдралд хэрэгжээд үр дүнгээ өгдөг байх нь чухал гэдэг дээр л энэ тогтоол дээр илүү анхаарах хэрэгтэй байна гэдгийг л хэлмээр байна.

**Л.Энх-Амгалан**: Нямаагийн Энхболд гишүүн түрүүн нэг минут дутуу өгсөн юм.

**Н.Энхболд**: Тэгээд би ерөнхий санааг нь дэмжиж байна гэдгээ хэлсэн. Ер нь энэ хөгжсөн орны туршлагаас харахад аль ч орон, тэр хүний санхүүгийн капиталын, нөөц нь дандаа хязгаарлагдмал шүү дээ. Үүнийгээ яаж төвлөрүүлж, юундаа зарцуулж чаддаг юм гэдгээрээ л ялгагддаг болохоос. Ингэж чадсан улсууд нь Япон, Солонгос гээд Азийн барууд гээд сүүлийн үед хөгжсөн улсууд.

Тэгэхдээ тэд нар дандаа өөр тогтолцоотой явсан. Үндсэндээ нэг намын тогтолцоотой явж ирсэн шүү дээ. Дарангуйллын тогтолцоотой шахуу явж ирж байж ингэсэн. Бид бол тогтолцоо өөр. Тэгэхээр нэгэнт тогтолцоо өөр юм чинь эндээ тохирсон тэр эрх зүйн зохицуулалтаа зөв хийх нь чухал гэж бодоод байна.

Тэгээд миний санал юу вэ гэхээр дараа нь үүнийгээ эцэслэж боловсруулж Их Хуралд орохоосоо өмнө тэр хөгжлийн бодлого төлөвлөлтийн асуудал гэхээсээ өмнө төлөвлөлтийн харилцааг зохицуулсан эрх зүйн тогтолцоо, энэ асуудлыг нь хариуцсан байгууллагын гээд хамт оруулчихвал. Энэ чинь өөрөө зүгээр нэг байгууллага нэмэх гээд байгаа тухай асуудал биш байна шүү гэдгийг ойлгох байх.

**Л.Энх-Амгалан:**  Протоколд сая Нямаагийн Энхболд гишүүний гаргасан тогтоолыг гүйцээн боловсруулах чиглэлийг өгч байна. Тогтолцоогоор нь, байгууллага гэдэг биш тогтолцоо гэдгээр нь авъя гэж байна шүү дээ тийм ээ. Үүнийг протоколд тусгаж байгаа юм. Их Хурлын дарга Занданшатар.

**Г.Занданшатар:** Энэ тогтолцоо гэдэгтэй холбогдуулаад тодруулж хэлэхэд энэ 2020 оны 5 сард Алсын хараа батлагдсантай холбогдуулаад, энэ хуульд өөрчлөлт оруулчхаад яг 2 сарын дараа 7 сард өөрчлөлт оруулахдаа төрийн захиргааны төв байгууллага гэдэг байсан үгийг төв гэдгийг нь авчингуут, төрийн захиргааны байгууллагын хэрэгжүүлэх чиг үүрэг нь нөгөө ботгонд ачаа ачуулчихсан юм шиг хүндэдсэн ачаа. Яагаад гэвэл энэ чиг үүрэг нь төв гэдэг үгийг нь аваад буцаагаад хийчихгүй юу? Тэгэнгүүт, тэр хуучин яам байхаар байсан газар чинь улс салбар хоорондын бодлогын уялдааг хангах, хэрэгжилтийг зохион байгуулах гэж байгаа. Улсын хэмжээнд гээд аймаг, суманд хүртлээ энэ хөгжлийн бодлого төлөвлөлтийн ажлыг хэрэгжүүлэхэд яамдуудыг нэгтгэнэ.

Тэгэхээр агентлаг яаж тэрнийг зохион байгуулж чадах вэ? Зөвхөн нэгдүгээр заалт нь гэхэд л таван жилийн төлөвлөгөөг Улсын Их Хуралд мэдүүлэх гээд доторх чиг үүргийг нь засаагүй учраас үндсэн тогтолцоо ямар ч хэрэгжих бололцоогүй болчихсон. Тогтолцооны гол мөн чанар нь ингээд байхгүй болчихсон байгаад байгаа юм.

Үүнийг яг ингээд хөгжлийн бодлого төлөвлөлтийн нөгөө яамны үүрэг гэдэг байсан юм аа “төв” гэдэг үгийг авангуут ард талынх нь тэр 22 заалт бол ерөөсөө 22 бол яаж ч хэрэгжих арга байхгүй. Нэгдсэн удирдлагаар хангаж зохион байгуулна. Агентлаг яаж бүх яамдыг удирдаад, нэгтгээд, зохион байгуулаад, тэгээд бүх аймгийн дарга нарыг ингээд нэгтгээд удирдлагаар зохион байгуулах ямар ч тийм тогтолцоо нь ингээд ерөөсөө гажуудчихсан байгаад байгаа юм. Түүнийг засаж байгаа гэсэн үг.

**Л.Энх-Амгалан**: Сая Их Хурлын даргын хэлсэн бас саналуудыг нэмж тусгах ёстой юм байна.

Ингээд Хөгжлийн хөгжлийн бодлого төлөвлөлт, түүний удирдлагын тухай хуулийн хэрэгжилтийг хангуулах тухай Засгийн газарт чиглэл өгөх тухай Улсын Их Хурлын тогтоолыг уншиж танилцууллаа.

Гишүүд асуулт асууж, үг хэлж дууслаа.

Одоо санал хураалтыг гар өргөж явуулна.

Хөгжлийн бодлого төлөвлөлт, түүний удирдлагын тухай хуулийн хэрэгжилтийг хангуулах талаар Монгол Улсын Засгийн газарт чиглэл өгөх тухай Улсын Их Хурлын тогтоолын төслийг дэмжье гэсэн саналын томьёоллоор санал хураалт явуулъя.

Санал хураалт гишүүдээ. Ц.Мөнх-Оргил гишүүн оролцож байна.

14 гишүүн оролцож, 13 гишүүн дэмжлээ. Ингээд тогтоолын төслийг хэлэлцсэн талаарх Байнгын хорооноос гаргасан санал, дүгнэлтийг Улсын Их Хурлын нэгдсэн хуралдаанд Улсын Их Хурлын гишүүн, ажлын хэсгийн ахлагч, Хууль зүйн байнгын хороон дарга Бямбацогт танилцуулна.

Хөгжлийн бодлого, төлөвлөлт, түүний удирдлагын тухай хуулийн хэрэгжилтийг хангуулах талаар Монгол Улсын Засгийн газарт чиглэх тухай Улсын Их Хурлын тогтоолын төслийг хэлэлцэж дууслаа.

***Дөрөв.Монгол Улсын Их Хурлын тухай хуульд өөрчлөлт оруулах тухай хуулийн төслийг хэлэлцэх эсэх***

Хууль санаачлагчийн илтгэлийг Улсын Их Хурлын гишүүн, Улсын Их Хурал дахь Ардчилсан намын бүлгийн дарга Ганбат танилцуулна.

**Д.Ганбат**: Та бүхнийхээ амар амгаланг айлтгая. Монгол Улс Үндсэн хуульдаа ардчилсан ёс, шударга ёс, эрх чөлөө, тэгш байдал, үндэсний эв нэгдлийг хангах, хууль дээдлэх нь төрийн үйл ажиллагааны үндсэн зарчим мөн хэмээн заасан бөгөөд энэхүү заалтыг үндэслэн Улсын Их Хурлын үйл ажиллагаанд бие даасан, нээлттэй, ил тод байх зарчмыг хэрэгжүүлэн ажиллаж байна. Монгол Улсын Их Хурлын тухай, Монгол Улсын Их Хурлын чуулганы хуралдааны дэгийн тухай хуулиудыг 2020 оны 5 дугаар сард шинэчлэн найруулан батлан дагаж мөрдөж байгаа билээ.

Уг хуулиудаар Улсын Их Хурлаар Хууль, Улсын Их Хурлын бус шийдвэрийн төслүүдийг хэлэлцэх үе шат өөрчлөгдөж, Байнгын хороодын тоо нэмэгдсэн. Улсын Их Хурал дахь аливаа намын бүлэг цөөхөн гишүүдтэй тохиолдолд уг бүлгийн бодлого боловсруулахад нь зохион байгуулалтын туслалцаа үзүүлэх чиг үүрэг бүхий ажлын албаны ажлын чанар гүйцэтгэлд илтэд нөлөөлж байна. Улсын Их Хурлаар чанартай, зөрч, чанартай зөрчил хийдэлгүй, хууль тогтоомж батлахад намын бүлгийн ажлын алба гол үүрэг гүйцэтгэдэг тул ажлын албыг чиг үүргийн хувьд хүрэлцэхүйц, тооны ажилтантай байлгах шаардлага зүй ёсоор үүсэж байна.

Монгол Улсын Их Хурлын тухай, Монгол Улсын Их Хурлын чуулганы хуралдааны дэгийн тухай хуулиудын хэрэгжилтийг бүрэн хангахын тулд намын бүлгийн ажлын албаны ажилтнуудын орон тооны доод хязгаарыг хуулиар тогтоож өгснөөр бүлгүүдийн тэнцвэртэй ажиллах, Улсын Их Хурлын гишүүд мэргэжил, арга зүй, зохион байгуулалтын дэмжлэг, туслалцаагаа бүрэн авах, үйл ажиллагаанд нь саад учрахгүй байх нөхцөл бүрдэх юм.

Өргөн барьсан хуулийн төслөөр Улсын Их Хурал дахь цөөнхийн бүлгийн ажлын албаны ажилтны орон тооны доод хязгаарыг тогтоох талаар болон хууль үйлчилж эхлэх хугацааг зохицуулсан болно. Хуулиар ажлын албаны ажилтны тоо тухайн бүлгийн гишүүдийн тооны хоёрны нэгтэй тэнцүү байх нь учир дутагдалтай байна. Жишээ нь, 8 гишүүнтэй бүлэг байгуулагдахад ажлын алба нь 4 ажилтантай байх ба ажлын албаны даргаас гадна 3 ажилтантайгаар Улсын Их Хурлаар хэлэлцэж буй хууль тогтоомжийг судлах, санал, дүгнэлт боловсруулах бүлэг бодлогоо тодорхойлоход нь дэмжлэг үзүүлж ажиллах боломжгүй тул өнгөрсөн хугацаанд нэмэлтээр санхүүгийн асуудал бүрдүүлж гэрээгээр ажилтан нэмж авах замаар чиг үүргээ хэрэгжүүлж ирсэн байна.

Улсын Их Хурал дахь намын бүлэг, олонх ч бай, цөөнх ч бай ардчилсан парламентын тогтолцооны хувьд хууль тогтоох байгууллагын бүтцийн нэгж атал өнөөдрийг хүртэл хууль, эрх зүйн орчны хүрээнд шийдэл хийдэлгүйгээр албан бусаар санхүүжилт шийдвэрлэн чиг үүргээ гүйцэтгэх боломж бүрдүүлсээр иржээ. Тэгэхээр нэгэнт бүлэг байгуулагдсан бол ажилтны тооны доод хязгаарыг хуулиар зааж өгвөл бүлэг ажиллах нөхцөл боломжоор бодитоор хангагдах юм.

Монгол Улсын Их Хурлын бүрэн эрх, түүний зохион байгуулалтын бүтэц, бүрэлдэхүүн, Улсын Их Хурлын гишүүний бүрэн эрх, халдашгүй байдал, түүний баталгаа, Улсын Их Хурлын үйл ажиллагааны журмыг тогтоох зорилго бүхий Монгол Улсын Их Хурлын тухай хууль бүрнээ хэрэгжих, Улсын Их Хурал дахь цөөнхийн бүлэг бодлого боловсруулахад нь ч зохион байгуулалтын дэмжлэг үзүүлэх үйл явц бодитоор хэрэгжих болно.

Хуулийн төсөл нь Монгол Улсын Үндсэн хууль, Монгол Улсын Их Хурлын тухай хуультай гашлахгүй бөгөөд хууль тогтоомжтой зөрчилдөхгүй. Хуулийн төсөлтэй холбогдуулан ямар нэг хуулийг хүчингүй болгох шинэ хуулийн төсөл санаачлах шаардлагагүй болно.

Улсын Их Хурлын эрхэм гишүүд та бүхнийг энэхүү хуулийн төслийг дэмжиж хэлэлцэн шийдвэрлэхийг хүсье. Баярлалаа.

**Л.Энх-Амгалан:** Ганбат гишүүнд баярлалаа. Хууль санаачлагчийн илтгэл, төслийн үзэл баримтлалтай холбогдуулж асуулт асууж, үг хэлэх гишүүд байна уу? Асуулт, үг хамт юм байна. Нямаагийн Энхболд гишүүн, Цахимаар байна уу Ж.Сүхбаатар гишүүнээр тасаллаа. Нямаагийн Энхболд гишүүн.

**Н.Энхболд**: Асуултаа асуучхаад дараа нь үгээ хэлчихье, болох уу? Үргэлжлүүлээд. Танайх чинь одоо 11 гишүүнтэй байгаа. Дор хаяж 12 болгоё гэж байгаа юм уу. Манайх 65 гишүүнтэй. Тэгэхээр одоо энэ зарчмаар явбал одоо 60 хэдэн хүн авч болох ийм нөхцөл үүсчих гээд байна аа. Үүнийг юу гэж харж байна аа? Ганбат дарга аа. Тэгээд би дараа нь саналаа хэлье ээ. Тийм, зарчим нэг л байх ёстой шүү дээ.

**Л.Энх-Амгалан:** Хууль санаачлагч Ганбат гишүүн.

**Д.Ганбат**: Ерөнхийдөө танайх 63 гишүүнтэй. Өмнөх хуулиараа бол 31 бүлгийн ажилтантай болчхож байгаа юм. Манайх 11 Улсын Их Хурлын гишүүнтэй. Яг одоо мөрдөж байгаа хуулиар бид нар 6 ажлын албаны ийм ажилтан ажиллуулахаар болчхож байгаа юм өмнөх хуулиараа. Тэгээд өмнө ажиллаж байсан туршлагын харахад арваад хүн ажилладаг. 4 хүнийг нь орон тоогоор янз бүрийн байдлаар зардлаар санхүүжүүлээд ингээд явдаг. Тэгэхээр одоо энэ Улсын Их Хурал дахь төрийн хоёр багана гэвэл одоо манай Ардчилсан нам, Монгол Ардын нам хоёр байна. Тэгээд энэ бүлгээ бол сайн ажиллуулаад явбал энэ хуулийн зохистой шаардлага энэ бүх юмнаас бол шалтгаалж байна. Та одоо мэднэ, тийм намаараа дамжиж бодлого шийдвэр хэрэгжиж явдаг.

Тэгэхээр хамгийн бага нь 12 байя. Түүнээс биш 24 гишүүнээс дээш тоотой ингээд гараад ирвэл тэр 2 гэсэн тоогоороо явчихъя. 24 гишүүнтэй болоод явбал хуучин хуулиараа хоёр хүний дунд нэг гэж явчихъя гэсэн л ийм л бодлого цаана нь яваад байгаа юм.

**Л.Энх-Амгалан**: Нямаагийн Энхболд гишүүн.

**Н.Энхболд:** Тийм бас ойролцоо л бодож явдаг юм байна, Ганбат гишүүн өнөөдөр энэ хоёр нам бол үндсэндээ энэ төрийн ажилд маш том үүрэг гүйцэтгэж байгаа улс төрийн хоёр том хүчин гэдэг дээр би бас нэг тиймэрхүү бодолтой байдаг юм. Тэгээд бие биеийнхээ бодлого шийдвэрт хүндэтгэлтэй хандаад, байр суурьд нь хүндэтгэлтэй хандаад мэдээж ертөнц төгс төгөлдөр биш алдаатай оноотой бэрхшээлтэй зүйлүүд байгаа. Зөвхөн тэр болгоныг нь шүүрч аваад шүүмжилдэг, муулдаг, даапалдаг үүднээс хандахгүйгээр бие биедээ хүндэтгэлтэй хандаж, ингэж явбал энэ төрийн ажил ч гэсэн, Улсын Их Хурлын ажилд ч гэсэн хэрэгтэй гэж би дотроо итгэлтэй байдаг хүмүүсийн нэг ээ. Тэгээд ийм үг өнөөдөр Ганбат даргын амнаас гарч байгаад би бас их баяртай байна.

Тэгээд ер нь зарчмын хувьд бол би дэмжиж байна. Тооны хувьд эргээд ярих зүйлүүд гарах байх. Би яагаад үүнийг дэмжиж байна гэхээр манайх 26 гишүүнтэй, бүлэгтэй байхдаа нэг ч ажлын албаны хүнгүй байсан юм. Тэр үед манай олонх Ардчилсан нам байсан санаад байх юм, тийм. Тэгээд бид нар ажлын албанд байсан хүмүүсээ бүлгийн гишүүд маань өөрсдөө хувиараа цалинжуулаад, тэгээд 8-9 сар явж байж арайхийж бүлэгтэй болоод тэр хооронд олон юм сонссон. Гэхдээ тэр хүмүүсээ авч хадгалж, үлдэж байгаад дараа нь албан ёсоор бүлэгтээ болоод албан ёсоор цалинжуулж байсан юм. Тэгэхээр ажлын албагүй байхын зовлонг мэднэ ээ. Ойлгоно оо. Ялангуяа төрийн бодлогод гар бие оролцож байгаа намын хувьд зовлонтой байгааг ойлгоно оо.

Тэгэхээр би зарчмын хувьд үүнийг нь ерөнхийдөө дэмжиж байна. Гэхдээ тооны хувьд 11 гишүүн, 12 энэ тэр гэдэг бол юу бол. үүнийг явц дундаа ярина биз, нэгдүгээрт.

Хоёрдугаарт, хуулийнхаа яг одоо энэ байдлаар бүлгийн ажлын албаны ажилтны тоо 12-оос доошгүй байна гэдэг өгүүлбэр орчихвол хэд ч байж болох ийм юм болзол нэгдэнэ. Тэгэхээр би одоо байгаа хуулийн заалттай уялдуулаад бүлгийн ажлын албаны ажилтны тоо тухайн бүлгийн.../хугацаа дуусав/.

**Л.Энх-Амгалан**: Нэмээд нэг минут өгөөрэй.

**Н.Энхболд:**  Би хувь хүнийг нэг их тэгдэггүй юм аа. Хувь хүн, хувь намыг нэг их тэгдэггүй юм. Манай зарим хүн л тэгээд байдаг болоохоос. Бүлгийн гишүүдийн тооны хоёрны нэгтэй тэнцүү байх бөгөөд гээд, тэгээд гэхдээ дор хаяж тэд байна гээд одоо жишээ нь өнөөдөр хэд байх юм, 10 байх юм уу, 12 байх юм уу. Тэр тоог нь заагаад өгөхгүй бол энэ хоёр заалт чинь хоорондоо яг энүүгээрээ орвол зөрчилдөнө.

Тэгээд би зарчмын хувьд дэмжээд шаардлагатай гэвэл дараагийн хэлэлцүүлэг дээр би зарчмын зөрүүтэй санал гаргаж байгаад энэ дээр хураалгачихъя. Энэ хоёр өгүүлбэрээ холбоод тэд байх бөгөөд эхнийх нь том зарчмаа, дараа нь одоо эднийх шиг ийм бага байгаа тохиолдолд, гэхдээ дор хаяж тэдээс доошгүй байна гэсэн зүйлийг нь. Энэ зөвхөн гишүүдийн тоотой уялдаатай биш, ерөөсөө бүлгийн ажлыг албыг зохион байгуулахад бас хэрэгтэй, цөөхөн хэдэн хүн хэрэгтэй байдаг л даа. Үүнийг бид нар мэднэ. Тийм учраас ийм санал дэвшүүлж байна. Хэлэлцэхэд нь би зарчмын зөрүүтэй санал гаргаад, бас тоон дээр нь би ярих хэрэгтэй гэж бодож байна.

**Л.Энх-Амгалан:** 2012 онд бүлэг байгуулж өгөхгүй, байгуулагдаагүй бүлгийн даргаар ажиллаж жаргал, зовлонг нь үзсэн хүн учраас ийм үг хэлж байна л даа. Тэр үед Их Хурлын дарга чинь ямар хүн байсан юм.

Ганбат дарга Хууль зүйн байнгын хороон дарга байсан юм байна шүү дээ. Ж.Сүхбаатар гишүүн цахимаар.

**Ж.Сүхбаатар:** Гишүүдийнхээ мэндийг хүргэе. Би Нямаагийн Энхболд даргатай ойролцоо бодолтой байгаа юм. Гэхдээ 12 гэсэн тоон дээрээ бол ярилцах шаардлагатай, тоо их байна. 11 байж байгаад 6 байгаа. Одоо үүнийг 12 болгоё гээд одоо өөрсдийнхөө юман дээр тааруулж байна шүү дээ. Тэгээд аргагүй нөхцөл байдал байгааг ойлгож байна. Би өөрөө 1999 онд Улсын Их Хурал дахь Монгол Ардын Хувьсгалт намын бүлгийн ажлын албанд зөвлөх байсан. Тэр үед манай бүлэг 25 хүнтэй, 10 ажилтантай, 1 Ажлын албаны даргатай, 11 хүн ажиллаж байсан. Бүх ажлыг амжуулаад, дээр нь намынхаа бусад ажлуудыг хийж чаддаг байсан юм.

Ер нь бол 10 хүн хангалттай ажил аваад явчихдаг, хорин хэд байхад ч гэсэн. Үүнийг бол мэднэ л дээ. Сүүлд ч гэсэн энэ ордонд олон жил байлаа. Тэгээд яг 12-оороо тогтоож болохгүй байх аа, Ганбат дарга аа, түүнийг та бас ойлгоно биз. 8 хүнтэй бүлэг чинь 12 ажилтантай байгаад ингээд байж болохгүй шүү дээ. Тэгэхээр 20 хүртэл гишүүдтэй бүлэгт 12-оос хэтрүүлэхгүй тийм ажилтантай байж болох тэр зохицуулалтын томьёоллыг нь өөрчлөх ёстой.

Тэгэхгүй бол энэ чинь тэгээд цаад утгаараа бол 8, 9, 10 хүнтэй бүлэг чинь бол доод тал нь 12 ажилтантай байх нөхцөл үүсчихэж байгаа юм. Тэгэхээр ингэж тодорхойлоход учир дутагдал байна. 6 хүн бол хүрэлцэхгүй, би ойлгож байна. 11 хүн дээр 6 бол. Ер нь бол 10 хүн байхад болно шүү дээ. Тэгээд та хэдийн хүсэл 12-оос доошгүй гэдэг нь 12 гэж яриад тэгээд ёстой 14, 15 хүнтэй болъё гэж бодож байгаа.

Тэгэхээр цөөнхөө бол энэ дийлэнх олонхтой парламентын үед бол цөөнхөө харж, үзэх анхаарах юм бол бий. Энэ бол улс төрийн соёл, парламентын соёл жишиг. Та нарын тэр 2012 онд даналздаг тэр байдлыг чинь болиулахын тулд бид нар бол өөр хандах ёстой. Би тэр үед Ардын намын Нарийн бичгийн даргаар ажиллаж яг тэр даналзаж байх үеийн чинь уур амьсгал бол хүнд үед ажилласан юм. Нэг жил, энэ ардын намын ажлыг хариуцаж орон нутаг, энэ хууль хяналтын чиглэлээр ажиллаж байсан. Бүх юмыг хүч түрж, та нарын үе дууссан гэдэг ийм юмыг л ярьж байсан.

**Л.Энх-Амгалан:** Гишүүд асуулт асууж, үг хэлж дууслаа.

Санал хураалт явуулъя. Монгол Улсын Их Хурлын тухай хуульд өөрчлөлт оруулах тухай хуулийн төслийг үзэл баримтлалын хүрээнд дэмжих нь зүйтэй гэсэн саналын томьёоллоор санал хураалт хийе. Гар өргөж байгаа. Улсын Их Хурлын гишүүн Батсуурь, Мөнх-Оргил орж байна.

13 гишүүн оролцож, 11 гишүүн дэмжлээ.

Монгол Улсын Их Хурлын тухай хуульд өөрчлөлт оруулах тухай хуулийн төслийн хэлэлцэх эсэхийг шийдвэрлэлээ.

Байнгын хорооны санал дүгнэлтийг Улсын Их Хурлын нэгдсэн хуралдаанд Улсын Их Хурлын гишүүн Оюунчимэг гишүүн танилцуулна.

Ингээд Төрийн байгуулалтын байнгын хорооны хэлэлцэх асуудал дууссан тул энэ өдрийн хуралдааныг хаасныг мэдэгдье ээ. Гишүүддээ их баярлалаа.

**Тэмдэглэл хөтөлсөн:**

ХУРАЛДААНЫ ТЭМДЭГЛЭЛ

ХӨТЛӨХ АЛБАНЫ

ШИНЖЭЭЧ Д.ЦЭНДСҮРЭН